Warga emas diberi tempahan dos penggalak kedua dalam MySejahtera: Khairy

Individu berumur 60 tahun dan ke atas yang memenuhi kriteria bagi dos penggalak kedua akan menerima pautan tempahan secara berperingkat bermula hari ini dalam aplikasi MySejahtera.

Menteri Kesihatan Khairy Jamaluddin Abu Bakar berkata individu yang telah menerima pautan itu boleh membuat tempahan janji temu di pusat pemberian vaksin (PPV) yang disenaraikan, lapor Bernama.

Beliau berkata kriteria kelayakan bagi penerima dos penggalak kedua adalah individu berumur 60 tahun dan ke atas, serta telah menerima dos penggalak pertama sekurang-kurangnya empat hingga enam bulan lepas.

“Bagi individu yang telah lengkap mengambil dos penggalak pertama dan didapati mengalami jangkitan Covid-19, mereka layak menerima dos penggalak kedua selepas selang masa tiga bulan pulih sepenuhnya,” katanya dalam kenyataan hari ini.

Menurutnya pemberian dos penggalak kedua vaksin Pfizer (Comirnaty) adalah bagi individu berumur 60 tahun dan ke atas yang berisiko tinggi termasuk bagi yang menghidap penyakit respiratori kronik; penyakit jantung dan vaskular kronik; penyakit buah pinggang kronik; penyakit hati kronik dan penyakit neurologi kronik

Beliau berkata individu berumur 60 tahun dan ke atas yang sihat pula perlu berbincang dengan pengamal perubatan untuk pertimbangan jika ingin mengambil dos penggalak kedua.

Sementara itu Khairy berkata individu yang sedang dalam rawatan di hospital kerajaan atau swasta yang beroperasi sebagai PPV, boleh diberikan dos penggalak kedua secara oportunistik manakala di hospital bukan PPV, Penilaian Pra Vaksinasi (PVA) perlu dilaksanakan oleh pakar dan merujuk ke hospital berhampiran yang beroperasi sebagai PPV.

Beliau berkata warga emas juga boleh hadir secara terus di mana-mana PPV yang masih beroperasi, manakala pusat jagaan warga emas boleh membuat permohonan bagi mendapat dos penggalak kedua di Pejabat Kesihatan Daerah berhampiran.

Sementara itu beliau berkata remaja berumur 12 hingga 17 tahun yang berada dalam kategori terimunokompromi sederhana atau teruk ((moderate or severe immunocompromised ) yang disahkan oleh pakar perubatan kerajaan dan swasta, layak menerima dos tambahan.

Katanya golongan itu boleh menerima dos tambahan sekurang-kurangnya 28 hari selepas menerima dos terakhir siri primer, manakala bagi individu yang lengkap mengambil dos primer dan didapati positif Covid-19, layak menerima dos tambahan selepas selang tiga bulan pulih sepenuhnya.

Khairy berkata remaja yang sedang dalam rawatan di hospital kerajaan, hospital swasta, klinik pakar kanak-kanak swasta, klinik kesihatan dengan pakar yang telah menjadi PPV, boleh diberikan dos tambahan secara oportunistik di fasiliti kesihatan berkenaan.

Mengulas lanjut beliau berkata bagi remaja yang layak tetapi tidak ditawarkan dos tambahan, mereka boleh dibawa berjumpa pakar perubatan yang merawat untuk menjalani PVA, dan seterusnya dirujuk ke hospital kerajaan atau swasta, klinik pakar kanak-kanak swasta atau klinik kesihatan dengan pakar yang beroperasi sebagai PPV.

Sementara itu Khairy berkata individu berumur 18 tahun dan ke atas yang ingin ke luar negara boleh diberikan dos penggalak kedua selepas selang sekurang-kurangnya satu bulan daripada dos penggalak pertama, bagi memenuhi syarat keperluan memasuki negara destinasi yang ingin dilawati.

“Mereka boleh hadir secara terus tanpa janji temu di PPV yang masih beroperasi dengan membawa dokumen sokongan berkaitan (seperti bukti tiket penerbangan atau dokumen perjalanan),” katanya.


RM400 juta hasil petroleum disalur kepada Kelantan sejak dua tahun

Kerajaan Persekutuan sudah menyalurkan RM400 juta wang hasil petroleum kepada kerajaan negeri Kelantan sejak dua tahun lalu.

Menteri Kewangan Tengku Datuk Seri Zafrul Tengku Abdul Aziz berkata pembayaran itu diberikan secara langsung kepada kerajaan negeri, berdasarkan lima peratus hasil petroleum negeri terbabit.

“Bagi tahun lalu kita salurkan RM200 juta dan tahun 2020 juga RM200 juta.

“Pembayaran ini dibuat secara langsung dan 100 peratus disalurkan kepada kerajaan negeri bergantung kepada harga semasa petroleum,” katanya lapor Bernama.

Tengku Zafrul terdahulu menghadiri majlis taklimat Bajet 2022 bersama penjawat awam negeri Kelantan di Kota Darulnaim hari ini.

Mengulas lanjut, Tengku Zafrul berkata jumlah pembayaran yang disalurkan ini meningkat berlipat kali ganda berbanding pada tahun 2019 dengan jumlah yang diberikan sebanyak RM28 juta.

Turut hadir Menteri Besar Kelantan Datuk Ahmad Yakob dan Timbalan Menteri Besar Datuk Mohd Amar Abdullah.

Sementara itu, dalam perkembangan lain, Tengku Zafrul berkata kerajaan menyediakan peruntukan berjumlah RM2.39 bilion pada tahun ini, meliputi 351 projek untuk pembangunan negeri Kelantan berbanding RM1.8 bilion dengan 340 projek tahun lalu.

Antara projek berkenaan termasuk pembinaan jambatan Palekbang membabitkan kos RM250 juta, projek mesra rakyat (RM102 juta) dan pembesaran Lapangan Terbang Sultan Ismail Petra (LTSIP) berjumlah RM483 juta.

“Peruntukan meningkat tahun ini berbanding tahun lalu disebabkan jumlah projek juga meningkat, yang mana projek pembangunan ini merangkumi projek lama dan baharu,” katanya.


Doktor bidas Ahli Parlimen PH desak guna Ivermectin rawat Covid-19

Tindakan Ahli Parlimen (MP) pembangkang yang mendesak Kementerian Kesihatan (KKM) meluluskan penggunaan ubat antiparasit, Ivermectin, bagi merawat pesakit Covid-19 menimbulkan kemarahan dan kekecewaan pengamal perubatan.

Malah tindakan MP yang bertikam lidah dengan Menteri Kesihatan Dr Adham Baba berkaitan isu Ivermectin itu juga tidak ada kelayakan ilmu kedoktoran atau saintifik, sebaliknya hanya menggunakan emosi ketika bangkit membantah.

Isu Ivermectin dibangkitkan MP Kota Raja, Mohamad Sabu yang meminta KKM meluluskan penggunaannya bagi merawat pesakit Covid-19, sebelum dijawab Dr Adham.

Dr Adham turut memaklumkan India dan Peru sudah menarik balik penggunaan ubat antiparasit itu bagi merawat pesakit Covid-19.

Bagaimanapun beberapa MP pembangkang tidak puas hati dengan jawapan Dr Adham hinggakan pada suatu ketika MP Shah Alam, Khalid Samad berkata: “Jika mereka (pesakit) sanggup mengambilnya (Ivermectin), (maka) berikan kepada mereka.”

Susulan isu panas Ivermectin itu di Dewan Rakyat hari ini beberapa pengamal perubatan bangkit mempertahankan Menteri Kesihatan, sambil mengutuk Ahli Parlimen pembangkang yang tidak tahu menahu mengenai ubat itu sebaliknya mendesak ia digunakan untuk pesakit Covid-19.

Boo Su-Lyn mempersoalkan kenapa MP Sungai Buloh dan Kota Raja mengembar-gemburkan isu Ivermectin, sedangkan mereka sepatutnya menggalakkan program vaksinasi.

“Galakkan vaksinasi, bukan Ivermectin yang tidak memberi kesan terhadap Covid-19. Banyak kertas kajian Ivermectin didapati palsu. Berhenti menyebarkan maklumat tidak benar di Parlimen,” katanya menerusi laman Twitternya hari ini.

Seorang lagi pengamal perubatan, Khairul Hafidz pula kecewa melihat ramai pemimpin Pakatan Harapan (PH) yang mahu Ivermectin digunakan.

“Kami di dalam bidang perubatan punyalah bersungguh-sungguh memberi penerangan mengenai isu ini di media sosial, usaha kami boleh hancur dengan sokongan pemimpin PH di Parlimen. Tunggu lah data kita,” katanya.

Terrence Dass juga kecewa sambil mengatakan isu yang dibangkitkan mengenai Ivermectin itu hanya omongan kosong.

“Ivermectin belum mempunyai keputusan percubaan yang tepat untuk menyokong keberkesanannya. Penemuan kajian prinsip di Oxford masih berjalan. Jangan hanya menjadi populis kerana menjerit dengan kuat,” katanya.

Seorang lagi pengamal perubatan Paul Tan berkata:

“Hanya itu sahaja, dengan mengetengahkan Ivermectin dan menegaskan tidak ada kesan sampingan dan tidak membahayakan penggunaannya, Adham Baba lebih pintar daripadamereka semua.”

Seorang lagi pengamal perubatan Syed Abdul Khaliq menyifatkan desakan oleh MP pembangkang berkaitan penggunaan Ivermectin sebagai serangan terhadap petugas barisan hadapan.

“Macam lah doktor dan pengawal perubatan tidak cukup pandai untuk membaca bukti… jahat dan nak ambil untung. Sebagai doktor yang bekerja setiap hari untuk menyelamatkan nyawa saya amat berasa kecewa, dilukai dan dikhianati,” katanya.

Norman Goh pula berpendapat dia perlu memanggil MP berkaitan kerana tidak bertanggungjawab dengan mendesak penggunaan Ivermectin untuk merawat pesakit Covid-19.

“Saya sangat kecewa. Keputusan mesti dibuat berdasarkan bukti saintifik,” katanya sambil menyenaraikan MP yang mendesak ubat itu digunakan iaitu Mohamad Sabu (Kota Raja), Khalid Samad (Shah Alam), R Sivarasa (Sungai Buloh), Johari Abdul Ghani (Sungai Petani), Sim Tze Tzin (Bayan Baru), William Leong (Selayang), dan P Prabakaran (Batu).


3.2 juta rakyat akan lengkap dos kedua tengah bulan depan

Putrajaya menjangkakan 3.2 juta orang akan menerima dos vaksinasi lengkap kedua tengah bulan depan selepas mengambil kira bekalan vaksin dan keupayaan pusat pemberian vaksin (PPV) sedia ada.

Jumlah tersebut meliputi 10 peratus penduduk seluruh negara dan bagi setiap 100 dos yang diberikan, 30 dos adalah dos kedua, kata Menteri Penyelaras Program Imunisasi Covid-19 Kebangsaan (PICK) Khairy Jamaluddin.

“Kami menjangkakan kira-kira 8 juta dos vaksin akan diagihkan menjelang akhir bulan ini dan 10.7 juta dos pada pertengahan bulan depan.

“Ketika ini, bagi setiap 100 dos yang kami berikan, 30 dos adalah dos kedua,” katanya dalam sidang media Badan Bertindak Imunisasi Covid-19 (CITF) hari ini.

Beliau yang juga Menteri Sains, Teknologi dan Inovasi berkata, lebih banyak PPV dibuka di seluruh negara dalam masa terdekat bagi mencapai sasaran itu.

Menurutnya, terbaharu, PPV terbesar iaitu Stadium Bukit Jalil mula beroperasi hari ini dengan kapasiti 5,000 suntikan dos sehari dan ia juga mampu mengendalikan kapasiti maksimum sehingga 10,000 dos sehari.

“Turut dibuka hari ini adalah PPV mega di Universiti Teknologi MARA (UiTM) yang mempunyai kapasiti 3,000 suntikan sehari.

“Selain itu, 17 PPV awam baharu turut beroperasi hari ini masing-masing di Sabah, Sarawak, Terengganu dan Labuan,” katanya.

Kata Khairy, setakat ini juga, sebanyak 782 PPV swasta di buka di seluruh negara yang dikendalikan pengamal perubatan swasta dan ia mula beroperasi sejak 3 Mei lalu.

Dalam pada itu, berhubung bekalan vaksin CanSino Biologics, Khairy berkata ia dijangka pada Julai namun kerajaan masih menunggu maklum balas daripada fasiliti Covax berhubung tarikh vaksin Johnson & Johnson (J&J) yang akan dihantar ke Malaysia.

“Kita akan terima bekalan vaksin (dari CanSino) pada bulan Julai.

“Kita sedang memuktamadkan jadual penghantaran untuk CanSino, tetapi saya yakin vaksin CanSino dapat diagihkan pada penghujung bulan Julai.

“Bagi vaksin Johnson & Johnson, kita masih belum mendapat respons dari fasiliti Covax.

“Kita telah menggunakan pilihan dengan Covax untuk pilih vaksin Johnson & Johnson, tapi hingga hari ini Covax masih belum mengirim sebarang jadual penghantaran vaksin Johnson & Johnson ke Malaysia,” katanya.


50 pemimpin MIC Selangor ikrar sokong PN

Seramai 50 pemimpin MIC di Selangor berikrar untuk menyokong Perikatan Nasional (PN) di kesemua 56 Dewan Undangan Negeri (DUN) pada pilihan raya negeri (PRN), 12 Ogos ini.

Kenyataan sokongan itu disuarakan Ahli Jawatankuasa Pusat (CWC) MIC, Parthiban Karuppiah.

Menurutnya, PN dipercayai komited dalam membela nasib kaum India apabila mengumumkan enam calon mewakili kaum itu berbanding PH-BN yang meletakkan empat calon di Selangor.

Beliau turut mendakwa MIC tidak dilayan secara adil dalam gabungan PH-BN itu selain nasib kaum India di negeri itu diabaikan.

“Tindakan ini juga dibuat berikutan keputusan CWC MIC baru-baru ini untuk tidak berkempen bagi calon PH pada PRN akan datang di enam negeri. Keputusan itu dibuat selepas MIC tidak dilayan secara adil dalam gabungan BN dan dilihat tidak lagi memperjuangkan nasib kaum India di negeri-negeri ini,” katanya, lapor Utusan Malaysia.

Terdahulu, beliau bersama 50 pemimpin MIC hadir  menyokong PN di hadapan Timbalan Pengerusi PN Selangor, Datuk Dr Ahmad Yunus Hairi di pejabat PAS Selangor

Parthiban yang juga dikenali sebagai Cikgu Parthiban dan bekas Ahli Dewan Undangan Negeri (ADUN) Ijok itu merupakan penggerak kepada Kelab Penyokong Perikatan Nasional Selangor yang dilancarkan hari ini.

Dalam pada itu, kenyataan sama turut memaklumkan Parthiban bersama pemimpin-pemimpin MIC akan memastikan gelombang masyarakat India terus membadai kawasan bandar di negeri ini.

“Gelombang masyarakat India itu telah mula tercetus di kawasan luar bandar seperti di Tanjong Karang dan Kuala Selangor. Dengan lebih 40 peratus daripada jumlah populasi kaum India yang bermastautin di Selangor kami yakin dapat memberi kelebihan kepada PN,” katanya.


Tiga individu direman bantu siasatan kes rasuah RM400,000

Dua lelaki dan seorang wanita direman seminggu bagi membantu siasatan kes rasuah berjumlah RM400,000 berhubung kelulusan permohonan memiliki tanah kerajaan.

Wanita berusia 30 tahun yang merupakan pembantu tadbir Pejabat Tanah dan Galian serta dua pengarah syarikat berusia 41 dan 50 tahun tiba dengan berpakaian lokap Suruhanjaya Pencegahan Rasuah Malaysia (SPRM) berwarna jingga di Mahkamah Majistret Ipoh pada kira-kira 10.30 pagi, menurut laporan Bernama.

Perintah reman bermula hari ini hingga Selasa depan dikeluarkan Majistret Noor Hafiza Ishak bagi membantu siasatan mengikut Seksyen 17(a) Akta SPRM 2009.

Menurut sumber SPRM, mereka ditahan kerana disyaki terlibat penerimaan wang rasuah daripada pemilik syarikat supaya mendapatkan kelulusan permohonan memiliki tanah kerajaan seluas kira-kira dua hektar di daerah Kinta.

Pengarah SPRM Perak Datuk Mohd Fauzi Mohamad ketika dihubungi mengesahkan penahanan itu dan memaklumkan siasatan lanjut sedang dilakukan termasuk mengesan sekiranya ada individu lain turut terbabit dalam kes itu.


5 ADUN UMNO Sabah sokong Hajiji masih tunggu keputusan lembaga disiplin

Lembaga Disiplin UMNO masih belum membuat keputusan melibatkan lima Ahli Dewan Undangan Negeri (ADUN) Sabah yang melanggar keputusan parti itu apabila menyokong kerajaan Gabungan Rakyat Sabah (GRS).

Kelima-lima ADUN UMNO Sabah itu sebelum ini menyokong kerajaan dipimpin Ketua Menteri Sabah, Datuk Seri Hajiji Noor.

Ahli Parlimen Putatan merangkap ADUN Tanjung Keramat, Datuk Shahelmey Yahya berkata, Lembaga Disiplin UMNO akan membuat keputusan, jadi beliau tidak boleh mendahului keputusan yang akan dibuat oleh lembaga berkenaan.

“Saya seorang daripada ADUN UMNO Sabah yang dipanggil Lembaga Disiplin untuk membuat pembelaan atas pertuduhan yang telah dinyatakan.

“Maka, kita berserah kepada Lembaga Disiplin UMNO untuk membuat keputusan jadi, kita tunggulah,” katanya dipetik laporan Utusan Malaysia.

Lima ADUN UMNO yang dipanggil Lembaga Disiplin ialah Shahelmey (Tanjung Keramat), Datuk Jasnih Daya (Pantai Dalit), Datuk James Ratib (Sugut), Datuk Mohd. Arsad Bistari (Tempasuk) dan Datuk Dr. Yusof Yacob (Sindumin) yang sebelum ini menyatakan pendirian menyokong Datuk Seri Hajiji Noor sebagai Ketua Menteri Sabah.

Pada 6 Januari lalu, Bung Moktar mengumumkan sebahagian ADUN UMNO menarik sokongan daripada Hajiji Noor dan kerajaan Gabungan Rakyat Sabah (GRS).

Namun, lima ADUN yang dipanggil Lembaga Disiplin itu menandatangani akaun bersumpah (SD) bagi menyokong Hajiji sebagai Ketua Menteri.


UMNO berdukacita dengan hukuman penjara Najib, Zahid gesa bertenang

Keputusan Mahkamah Persekutuan yang tidak menyebelahi Datuk Seri Najib Razak amat mendukacitakan UMNO, kata Datuk Seri Ahmad Zahid Hamidi.

Presiden UMNO itu berkata walaupun bekas Perdana Menteri itu dikekalkan sabitan hukuman penjaranya, namun semangat juangnya akan kekal membara untuk UMNO kembali bangkit semula daripada kekalahan Pilihan Raya Umum Ke-14 (PRU-14) lalu.

“Keluarga besar UMNO melahirkan rasa dukacita atas pengakhiran keputusan perbicaraan Datuk Seri Najib Razak yang dibuat oleh Mahkamah Persekutuan pada 23 Ogos 2022.

“Walau jasad dipenjara, semangat dan daya juang mantan Presiden UMNO itu dalam usaha mempertahankan dirinya serta tampil berada di barisan hadapan untuk melonjakkan semula citra UMNO sehingga mampu bangkit semula selepas kekalahan PRU-14, akan tetap membara,” katanya dalam kenyataan hari ini.

Zahid juga menegaskan, UMNO akan terus bersama Najib dalam perbicaraan kes lain yang sedang dihadapi bagi menjamin beliau mendapat keadilan dan tidak dimangsakan dengan tekanan politik.

“Kepada seluruh ahli UMNO, kita perlu bertenang dan tanamkan tekad, segala kepincangan dalam sistem untuk menjamin keadilan, akan menjadi salah satu agenda untuk diperbetulkan.

“Ini termasuklah pendedahan bekas Peguam Negara, Tan Sri Tommy Thomas, mengenai campur tangan politik Perdana Menteri Pakatan Harapan (PH) terdahulu dalam pelantikan hakim dan perjalanan sistem perundangan negara,” katanya lagi.

Semalam, Mahkamah Persekutuan mengekalkan sabitan dan hukuman 12 tahun penjara serta denda RM210 juta yang dikenakan ke atas Najib yang didapati bersalah menyeleweng dana RM42 juta milik SRC International Sdn Bhd.

Panel lima hakim dipengerusikan Ketua Hakim Negara, Tun Tengku Maimun Tuan Mat sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah.


3,000 pegawai, anggota polis terbabit dalam 10 hari Op Selamat

Berbaki hanya beberapa hari sebelum sambutan Aidilfitri, Polis Diraja Malaysia (PDRM) melakukan persiapan rapi menjelang Op Selamat 18/2022 sempena perayaan itu yang dijalankan selama 10 hari berkuat kuasa esok.

Dianggarkan hampir 3,000 pegawai dan anggota polis dari enam negeri, iaitu Perlis, Kedah, Terengganu, Pahang, Johor dan Kuala Lumpur, akan digerakkan dalam operasi itu bagi menjaga keselamatan dan membantu melancarkan aliran trafik, lapor Bernama.

Di PERLIS, seramai 1,200 anggota telah bersiap siaga untuk digerakkan dalam operasi itu selepas dianggarkan 60,000 hingga 80,000 kenderaan dijangka memasuki negeri itu, menurut Ketua Polis negeri Datuk Surina Saad.

Beliau berkata sekatan jalan raya (SJR) hanya akan dilaksanakan mengikut keperluan bagi mengelak kesesakan lalu lintas pada musim perayaan itu, namun terdapat enam lokasi dijangka mengalami kesesakan iaitu kawasan Kuala Perlis, Padang Besar, Bulatan Jubli Emas Kangar, Arau, Kangar Jaya dan Beseri.

Di JOHOR, seramai 300 pegawai dan anggota trafik kontinjen negeri, serta dibantu keanggotaan Ibu Pejabat Polis Daerah, akan digerakkan untuk operasi itu apabila kesesakan lalu lintas dijangka berlaku di 30 kawasan jalan raya susulan pertambahan 70,000 orang dari Singapura memasuki negeri itu setiap hari.

Ketua Polis negeri Datuk Kamarul Zaman Mamat berkata antara tumpuan tugasan ialah memfokuskan kawalan trafik dan keselamatan serta pemantauan kediaman dengan sebanyak 41 kawasan ‘hotspot’ dikesan kerap berlaku kemalangan dan daerah Batu Pahat mencatatkan kes tertinggi.

Di TERENGGANU, seramai 22 pegawai dan 167 anggota Jabatan Siasatan dan Penguatkuasaan Trafik negeri ditugaskan sepanjang operasi itu memandangkan kenderaan masuk ke negeri berkenaan dijangka bertambah hingga lima kali ganda pada musim perayaan ini berbanding 13,000 kenderaan pada hari biasa.

Ketua Polis negeri Datuk Rohaimi Md Isa berkata SJR tidak akan dilaksanakan, namun 20 kawasan hitam telah dikenal pasti sebagai kawasan kerap berlaku kemalangan serta enam lagi kawasan panas perlu diberi tumpuan untuk melancarkan pergerakan kenderaan.

Sementara itu, seramai 45 pegawai dan 625 anggota polis akan bertugas dalam Op Selamat KUALA LUMPUR dengan fokus utama meminimumkan kadar kemalangan jalan raya selain mencegah jenayah pecah rumah dan memastikan keselamatan harta benda yang ditinggalkan penduduk semasa pulang ke kampung.

Ketua Polis Kuala Lumpur Datuk Azmi Abu Kassim turut menasihatkan warga kota supaya menghantar borang maklum balik kampung di balai polis berhampiran dan memaklumkan kepada jiran sekiranya pulang ke kampung halaman bagi menyambut Hari Raya Aidilfitri.

Selain itu, beliau berkata 10 laluan di sekitar ibu kota dikenal pasti sebagai lokasi kerap berlaku kemalangan iaitu Jalan Kepong, Jalan Cheras, Jalan Ipoh, Lebuhraya Lingkaran Tengah 2 (MRR2), Jalan Tun Razak, Jalan Kuching, Jalan Ampang, Jalan Klang Lama, Jalan Duta dan Jalan Sungai Besi.

Di PAHANG, Ketua Polis negeri Datuk Ramli Mohamed Yoosuf berkata dijangkakan antara 1.5 juta hingga empat juta kenderaan akan melalui jalan-jalan utama di negeri itu mulai hari ini, justeru, polis akan membuat pemantauan dengan melakukan rondaan di 16 ‘hotspot’ termasuk di lebuh raya selain jalan Persekutuan.

Katanya, lebih 300 pegawai dan anggota akan terlibat dengan tumpuan utama untuk mencegah jenayah pecah rumah serta meminimumkan kemalangan jalan raya.

Di KEDAH, pengguna jalan raya diseru menghantar rakaman pengguna jalan raya lain yang melakukan kesalahan untuk tindakan diambil selepas 1.4 juta kenderaan dijangka akan memasuki negeri itu yang berisiko boleh melakukan kesalahan hingga membahayakan nyawa orang lain.

Ketua Polis negeri Komisioner Polis Wan Hassan Wan Ahmad berkata rakaman kesalahan yang boleh diambil termasuk memotong kereta lain di hadapan dan memasuki lorong kecemasan seterusnya tindakan saman akan dikenakan kepada pesalah trafik itu.

Selain itu, beliau berkata pihaknya akan terus melakukan pemantauan lebih kerap di kawasan ‘hotspot’ yang sering berlalu kemalangan antaranya di daerah Baling, Kulim, Kuala Muda, dan Kota Setar.


Pegawai kerajaan enggan divaksin boleh dipecat: Pekeliling JPA

Jabatan Perkhdmatan Awam memberi amaran tindakan tatatertib atau ditamatkan perkhidmatan boleh dikenakan terhadap kakitangan Persekutuan yang enggan mengambil suntikan vaksin lengkap Covid-19 pada atau selepas 1 November ini, apabila dasar baharu dilaksanakan.

Perkara itu dinyatakan dalam Pekeliling Perkhidmatan Bilangan 4 Tahun 2021 mengenai Dasar Pelaksanaan Imunisasi Covid-19 Bagi Pegawai Perkhidmatan Awam Persekutuan.

Pekeliling yang ditandatangan Ketua Pengarah Perkhidmatan Awam Tan Sri Mohd Khairul Adib Abd Rahman itu menyebut pegawai boleh diarah untuk mendapatkan dos lengkap mulai tarikh itu.

“Pada atau selepas 1 Nov 2021, mana-mana pegawai yang gagal mematuhi arahan ketua jabatan boleh menyebabkan pegawai dikenakan tindakan tatatertib atau ditamatkan perkhidmatan,” menurut pekeliling itu yang dimuat naik di laman sesawang Jabatan Perkhidmatan Awam hari ini.

Memetik Bernama, sekiranya pegawai tidak dapat melengkapkan dos imunisasi Covid-19 atas faktor kesihatan, mereka boleh diarahkan untuk membuat pemeriksaan kesihatan dengan pengamal perubatan berdaftar.

Mereka juga boleh diarahkan oleh ketua jabatan untuk membuat ujian pengesanan Covid-19 jika telah disahkan tidak layak menerima vaksinasi itu atas sebab kesihatan.

“Pegawai adalah bertanggungjawab untuk mendapatkan dos imunisasi Covid-19 yang lengkap sebagaimana yang ditetapkan oleh kerajaan. Ini bertujuan untuk memastikan persekitaran tempat kerja yang selamat dan penyampaian perkhidmatan serta produktiviti perkhidmatan awam berada pada tahap yang optimum,” menurut pekeliling itu.

Pekeliling itu menyatakan ketua jabatan juga boleh pada bila-bila masa mengarahkan mana-mana pegawai yang belum mendapatkan dos lengkap untuk membuat pemeriksaan kesihatan bagi menentukan status kesihatan mereka.

Ketua jabatan juga boleh mempertimbangkan apa-apa kaedah sesuai untuk memastikan pelaksanaan dasar itu dalam menguruskan pegawai yang tidak mendapatkan vaksinasi lengkap termasuk mengarahkan mereka menjalani ujian pengesanan Covid-19 dengan kos ditanggung pegawai terbabit.

Bagaimanapun, kos ujian pengesanan untuk mereka yang tidak layak menerima imunisasi atas faktor kesihatan akan ditanggung kerajaan.

Semua pegawai awam adalah tertakluk kepada syarat-syarat perkhidmatan selaras dengan Fasal (2) Perkara 132 Perlembagaan Persekutuan selain terikat dengan Surat Aku Janji yang ditandatangani oleh pegawai di bawah subperaturan 20 (3) Peraturan-peraturan Pegawai Awam (Pelantikan, Kenaikan Pangkat dan Penamatan Perkhidmatan) 2012 [P.U. (A) 1/2012].

Jabatan Perkhidmatan Awam (JPA) dalam kenyataan 30 September lalu memaklumkan semua pegawai perkhidmatan awam Persekutuan diwajibkan mengambil vaksin Covid-19 dan dikehendaki untuk segera melengkapkan vaksinasi mereka sebelum 1 November 2021.


Permohonan Peter Anthony gantung sabitan kes ditangguh 28 Julai

Pendengaran permohonan bekas Menteri Pembangunan Infrastruktur Sabah, Datuk Peter Anthony bagi penggantungan sabitan salah terhadapnya kerana kesalahan menggunakan dokumen palsu ditangguhkan kepada 28 Julai ini.

Peter mengemukakan permohonan penangguhan itu sehingga rayuannya diputuskan oleh Mahkamah Tinggi atas alasan untuk bertanding pada Pilihan Raya Umum Ke-15 (PRU-15) yang bakal diadakan.

Pendengaran kes tersebut dijadual hari ini tetapi ditangguhkan selepas Hakim Mahkamah Sesyen, Azura Alwi, mengambil cuti kecemasan, demikian menurut Timbalan Pendakwa Raya, Haresh Prakash Somiah.

Dalam permohonan itu Peter, selaku pemohon, berkata sekiranya rayuan di Mahkamah Tinggi dibenarkan dan sabitan serta hukumannya diketepikan, beliau akan diprejudiskan untuk bertanding dalam PRU15 kerana sabitan terhadap pemohon akan membatalkan pencalonan pemohon.

Pada 26 Mei lepas, Azura menjatuhkan hukuman penjara tiga tahun dan denda RM50,000 atau penjara 15 bulan terhadap Peter, 51, selepas didapati bersalah memalsukan surat berhubung kontrak kerja penyelenggaraan dan perkhidmatan sistem Sistem Mekanikal dan Elektrik (M&E) di Universiti Malaysia Sabah (UMS) pada 2014.

Hakim itu juga membenarkan permohonan untuk menangguhkan pelaksanaan hukuman penjara sehingga rayuan di Mahkamah Tinggi terhadap keputusan itu selesai, namun memerintahkan denda RM50,000 itu dibayar pada hari itu (26 Mei lepas).

Dalam permohonan yang difailkan pada 11 Jun lepas, Peter memohon penggantungan pelaksanaan penghakiman Mahkamah Sesyen dan sabitan dengan menamakan pendakwa raya sebagai responden.

Berdasarkan afidavit sokongan yang difailkan bersama permohonan itu, Peter menyatakan terdapat keadaan istimewa yang membolehkan penggantungan tersebut dibenarkan atas alasan rayuan pemohon di Mahkamah Tinggi akan menjadi tidak bernilai atau sia-sia jika pelaksanaan penghakiman dan sabitan terhadap pemohon tidak digantungkan.

Mahkamah Tinggi menetapkan 1 Ogos untuk pengurusan kes bagi rayuan Peter itu.

Mengikut pertuduhan, Peter sebagai Pengarah Urusan Syarikat Asli Jati Sdn Bhd, didakwa memalsukan surat pejabat Timbalan Naib Canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu.

Perbuatan itu didakwa dilakukan di pejabat Ketua Setiausaha Sulit kepada Perdana Menteri, bangunan Perdana Putra, Putrajaya, antara 13 Jun dan 21 Ogos 2014, dan didakwa mengikut Seksyen 468 Kanun Keseksaan yang memperuntukkan hukuman penjara maksimum tujuh tahun dan denda. – Bernama


Ada peraturan larang buat kenyataan awam: KP JPA

Ketua Pengarah Jabatan Perkhidmatan Awam (JPA) Datuk Seri Mohd Shafiq Abdullah mengingatkan penjawat awam supaya tidak membuat kenyataan selaras dengan peraturan Pegawai Awam (Kelakuan dan Tatatertib) 1993 yang masih berkuat kuasa.

Beliau berkata dalam pekeliling tujuh muka surat bertarikh 8 Ogos yang dikeluarkan untuk menjelaskan, meningkatkan pemahaman dan mengelak kekeliruan dalam kalangan penjawat awam dan pihak lain yang berminat daripada kenyataan awam itu.

Pekeliling itu diedarkan kepada semua kementerian dan pejabat Ketua Setiausaha Negara.

“Penjawat awam perlu bersikap positif dan menerima pandangan, cadangan dan teguran daripada mana-mana pihak berkepentingan termasuk pihak atasan demi menambah baik… penyampaian oleh perkhidmatan awam,” katanya.

Mohd Shafiq berkata penjawat awam yang ditegur oleh orang awam, penyelia, rakan sekerja atau atasan kerana perkhidmatan yang lemah tidak seharusnya bertindak balas secara provokatif.

“Provokasi melampau untuk menarik perhatian atau (ditularkan) adalah tidak bertanggungjawab dan bertentangan dengan budaya kerja penjawat awam serta peraturan dan undang-undang yang ditetapkan,” katanya.

Mohd Shafiq menambah penjawat awam perlu mengelak daripada membuat kenyataan awam yang boleh mendatangkan implikasi yang tidak diingini kepada perkhidmatan awam dan nama baik kerajaan.

Beliau berkata peraturan itu jelas menyatakan bahawa penjawat awam tidak boleh berkongsi berita palsu, juga tidak boleh memfitnah atau membuat tuduhan melibatkan pegawai awam lain untuk agenda dan kepentingan mereka sendiri.

“Penjawat awam dilarang menyalahgunakan kebebasan bersuara dan kemajuan teknologi untuk mencapai agenda peribadi mereka dengan melanggar peraturan dan undang-undang yang dikuatkuasakan yang selama ini menjadi paksi perkhidmatan awam negara,” katanya.

Tambahnya, JPA tidak akan berdiam diri dan membenarkan pegawai awam difitnah atau dilayan secara tidak adil bagi memenuhi agenda peribadi pihak tertentu, dan ketua jabatan bertanggungjawab memantau prestasi pegawai bawahan mereka.

Surat itu juga berkata pihak atasan perlu menegur orang bawahan yang cuai dalam melaksanakan tugas bagi memastikan perkhidmatan yang diberikan adalah setanding.

Mohd Shafiq memberi amaran tindakan tatatertib termasuk pemberhentian perkhidmatan boleh diambil sekiranya terdapat cukup bukti bahawa penjawat awam telah mencemarkan imej perkhidmatan atau melanggar peraturannya.

“Dalam hal berkaitan keselamatan dan kedaulatan negara, tindakan segera mesti diambil tanpa kompromi atau pilih kasih terhadap mana-mana pegawai awam atas kecuaian atau ketidakpatuhan, terutamanya jika ini melibatkan keselamatan di pintu masuk dan keluar utama antarabangsa,” katanya.

Awal bulan ini, ketua operasi Imigresen Lapangan Terbang Antarabangsa Kuala Lumpur (KLIA) dikatakan menerima teguran kerana tiada pegawai Imigresen ditempatkan di lorong VIP antara 8.40 pagi dan 9.40 pagi pada hari tertentu.

JPA turut telah menolak dakwaan bahawa Mohd Shafiq secara terbuka menghina seorang pegawai Imigresen, menyifatkan dakwaan itu sebagai tidak berasas dan berniat jahat untuk menjatuhkan imejnya.

Dalam satu kenyataan pada Ahad (7 Ogos), Ketua Setiausaha Negara Tan Sri Mohd Zuki Ali berkata sebuah jawatankuasa ditubuhkan untuk menyiasat kejadian itu susulan mesyuarat Kabinet pada Jumaat (5 Ogos).

Ahli jawatankuasa lain termasuk Ketua Polis Negara Tan Sri Acryl Sani Abdullah Sani, Ketua Audit Negara Datuk Seri Nik Azman Nik Abdul Majid dan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.


Tiada SOP khas Tarawih

Kerajaan tidak bercadang mewujudkan satu prosedur operasi standard (SOP) khusus bagi pelaksanaan solat Tarawih di masjid serta surau sempena Ramadan tahun ini, kata Menteri di Jabatan Perdana Menteri (Hal Ehwal Agama) Idris Ahmad.

Beliau berkata SOP sedia ada berkaitan pelaksanaan solat berjemaah di masjid dan surau adalah terpakai bagi pelaksanaan solat Tarawih, lapor Bernama.

“Sekarang (pelaksanaan ibadah) masih berjalan mengikut SOP sedia ada, tidak kira sewaktu solat atau berada di kedai makan.

“SOP ditentukan Kementerian Kesihatan perlu sentiasa dipatuhi dan setakat ini, tiada (SOP) khusus untuk solat terawih,” katanya kepada pemberita selepas pelancaran Bulan Solat Peringkat Kebangsaan 2022 hari ini.

Antara SOP pelaksanaan solat berjemaah di masjid dan surau pada masa ini adalah semua ahli jemaah yang hadir hendaklah membawa sejadah masing-masing sebelum hadir ke masjid, selain jemaah diwajibkan memakai pelitup muka.

Selain itu, pengurusan masjid hendaklah membuat penandaan jarak antara jemaah sekurang-kurangnya satu meter.

Mengenai penyebaran ajaran ‘mimpi’ lelaki Pakistan oleh Gerakan Akhir Zaman (Gaza) di negara ini, Idris berkata Jabatan Agama Islam Selangor (JAIS) diarah untuk menyiasat perkara tersebut.

“Jika ia berlaku di mana-mana negeri, Jabatan Kemajuan Islam (Jakim) akan hubungi Jabatan Agama Islam negeri untuk diambil tindakan sewajarnya.

“Kita akan ambil tindakan seperti ajaran Perjalanan Mimpi Yang Terakhir (PMYT). Jika ada laporan mengenai ajaran sesat ini di media sosial, kita juga akan laporkan kepada Suruhanjaya Komunikasi dan Multimedia Malaysia (MCMC),” katanya.

Media sebelum ini melaporkan kumpulan Gaza itu mengajak orang ramai mempercayai seorang lelaki dari Pakistan, Muhammad Qasim Abdul Karim, yang mendakwa hanya mengikut kehendak Allah SWT di dalam mimpinya.

Antara dakwaan mimpi lain yang dialami Muhammad Qasim adalah bertemu Allah, bertemu Rasulullah sebanyak 300 kali namun tidak berani memandang baginda serta diberikan amanah oleh Allah untuk berkongsi mimpinya dengan masyarakat.

Selain itu, lelaki itu mendakwa bermimpi bertemu dajal beberapa kali, selain dapat melihat Yakjuj dan Makjuj ketika dilepaskan di bumi.

Sementara itu, Idris turut menasihatkan umat Islam di negara ini untuk mempelajari ilmu agama dengan guru yang bertauliah supaya tidak terjebak dengan sebaran fahaman sesat.

“Saya lihat terdapat segelintir umat Islam hanya bergantung dan ‘berguru’ di media sosial semata-mata, seperti yang dinyatakan Imam Ghazali, mengaji tanpa berguru itu tok gurunya adalah syaitan,” katanya.


Tak mustahil Zahid juga antara calon PM selepas Muhyiddin, kata penganalisis

Walaupun berdepan pendakwaan di mahkamah dan kritikan dikalangan pemimpin dalam parti diketuainya sendiri, penganalisis politik tidak menolak Presiden UMNO Datuk Seri Ahmad Zahid Hamidi antara calon perdana menteri (PM) yang layak dipertimbangkan bagi menggantikan Tan Sri Muhyiddin Yassin.

Penganalisis politik Universiti Malaya (UM), Prof Madya Dr Awang Azman Awang Pawi berkata, dinamika semasa politik negara sentiasa berubah-ubah dan meskipun Zahid dianggap sebagai calon ‘underdog’ disebabkan banyak terpalit dengan kontroversi, ia bukan sesuatu yang mustahil sekiranya pemimpin nombor satu UMNO tersebut ditabalkan sebagai perdana menteri selepas pilihan raya umum nanti.

“Begitu ketika sekarang ramai dilihat cuba memperlekehkan Zahid sebagai calon perdana menteri selaku Presiden UMNO.

“Pihak yang cuba meminggirkan dan memperlekehkan Zahid perlu sedar nasib politik Zahid dalam keadaan kurang dalam radar politik negara dengan pelbagai tuduhan boleh berubah berdasarkan situasi politik semasa dan takdir politik boleh yang dianggap kelam boleh bertukar cemerlang dan mengambil tempat serta kedudukan.

“Tiada siapa dapat meneka dengan tepat seperti pernah berlaku dalam konteks Tan Sri Muhyiddin Yassin yang kurang dalam radar politik arus perdana sebelum ini,” katanya kepada Agenda Daily hari ini.

Beliau berkata demikian mengulas sama ada Zahid masih sesuai menjadi calon perdana menteri daripada UMNO, rentetan dakwaan mahkamah yang membelenggu orang nombor satu UMNO itu.

Tambahnya, dalam politik apa-apa sahaja boleh berlaku, kerana tiada siapa dapat jangka secara tepat takdir politik seseorang ahli politik, sebagai contoh nasib yang menimpa Ketua Pembangkang, Datuk Seri Anwar Ibrahim.

“Sebelum ini ramai menjangka Anwar akan ambil alih kerajaan Pakatan Harapan (PH) kerana semua sudah dipersetujui dalam perjanjian PH sebelum PRU lagi.

“Meskipun sudah ada perjanjian bertulis, namun perjanjian ini dikhianati dan Tun Dr Mahathir Mohamad meletak jawatan tiba-tiba tanpa berunding dengan komponen PH,” tegasnya.

Dalam pada itu jelasnya lagi, tiada siapa juga menjangka Muhyiddin dapat menjadi PM kerana sebelum ini dilihat tak ada kelebihan berbanding Anwar.

“Namun takdir politik menentukan Muhyiddin jadi PM,” katanya lagi.

Pada awal bulan lalu, nama Zahid kembali terpalit kontroversi apabila satu klip audio tular pakatan sulit dengan Anwar selepas Perhimpunan Agung UMNO 2020 (PAU) lalu.

Rentetan itu wujud desakan dari dalam parti yang mahukan Zahid segera membersihkan namanya selain tuntutan supaya beliau melepaskan jawatan.

Malah, Ketua Penerangan UMNO, Shahril Hamdan ketika berbicara berhubung calon perdana menteri seolah-olah memberi bayangan bahawa beliau tidak yakin untuk meletakkan presiden parti sendiri, Zahid sebagai calon perdana menteri.

Dalam kenyataanya itu, Shahril membayangkan UMNO mempunyai ramai calon perdana menteri secara tidak langsung mengakui bahawa parti itu tidak ada keyakinan penuh terhadap Zahid.


Malaysia-Arab Saudi setuju pertingkat kerjasama pertahanan

Malaysia dan Arab Saudi bersetuju untuk meningkatkan hubungan pertahanan melalui pembentukan Jawatankuasa Peringkat Tinggi di bawah tiga tonggak utama, kata Menteri Kanan Pertahanan Datuk Seri Hishammuddin Hussein.

Hishammuddin dalam kenyataan yang dikeluarkan semalam berkata tiga tonggak itu adalah kerjasama ketenteraan, kolaborasi industri pertahanan dan kerjasama kebajikan veteran tentera, lapor Bernama.

“Melalui perbincangan yang membuahkan hasil dengan rakan sejawat saya, Putera Mahkota Mohammed bin Salman, kami bersetuju untuk meningkatkan hubungan pertahanan kami ke tahap yang lebih tinggi.

“Selain itu kami akan memberi tumpuan kepada tiga bidang utama iaitu kepakaran ketenteraan, perubatan ketenteraan dan perisikan ketenteraan kerana kami berhasrat untuk meningkatkan kerjasama ketenteraan,” katanya.

“Beliau berkata perbincangan itu diadakan sempena lawatan rasminya ke Arab Saudi pada 13 Jun yang berakhir hari ini, atas jemputan Putera Mahkota Arab Saudi.

Hishammuddin berkata mereka juga berbincang mengenai pembangunan berkaitan industri pertahanan kedua-dua negara.

“Satu kumpulan kerja akan diwujudkan antara Pihak Berkuasa Am Industri Ketenteraan Arab Saudi (GAMI), Bahagian Industri Pertahanan Kementerian Pertahanan dan Lembaga Tabung Angkatan Tentera (LTAT) mengenai perkongsian pengetahuan dan potensi perkongsian industri pertahanan.

“Industri Ketenteraan Arab Saudi (SAMI) juga akan menjalin kerjasama dengan LTAT untuk meneroka potensi kerjasama antara kedua-dua pihak,” katanya.

Mengenai pencegahan keganasan, beliau berkata mereka juga bersetuju untuk meningkatkan kerjasama dalam memerangi dan membendung ancaman keganasan dan ekstremisme.

Selain itu, Hishammuddin berkata beliau juga akan mengambil peluang untuk berbincang dengan Putera Mahkota mengenai perkara berkaitan minyak dan gas, keselamatan makanan serta kerjasama ekonomi dan kewangan.

Selain Putera Mahkota, Hishammuddin berkata beliau juga mengadakan pertemuan dengan Timbalan Menteri Pertahanan Putera Khalid bin Salman untuk mengkaji perkongsian Malaysia-Arab Saudi dan aspek kerjasama dalam bidang pertahanan dan ketenteraan.

Sementara itu, pertemuan dengan Menteri Kabinet Arab Saudi Putera Turki bin Mohammad bin Fahd bin Abdulaziz Al Saud, menekankan hubungan dua hala yang kukuh dan aspek kerjasama kedua-dua negara dalam pelbagai bidang, katanya.

Hishammuddin berkata beliau akan melaporkan kepada Perdana Menteri Datuk Seri Ismail Sabri Yaakob dan anggota Kabinet untuk membuat persiapan lawatan perdana menteri ke Arab Saudi.

“Semua hasil mengenai perkara yang memerlukan kerjasama antara kementerian dan/atau antara agensi akan disampaikan dalam mesyuarat Kabinet akan datang,” katanya.


Bersatu parti miskin, akaun dibeku, tapi Muhyiddin yakin rakyat sokong

Bersatu adalah parti yang miskin, tidak berduit, namun Presidennya Tan Sri Muhyiddin Yassin yakin pengundi yang memberi sokongan kepada Perikatan Nasional (PN) pada Pilihan Raya Umum Ke-15 (PRU-15) lalu akan kekal memilih gabungan itu pada Pilihan Raya Negeri (PRN) akan datang.

Merujuk kepada tindakan Suruhanjaya Pencegahan Rasuah Malaysia (SPRM) yang lebih sebulan telah membekukan akaun Bersatu, beliau mengakui ianya menjejaskan sedikit persiapan parti itu bagi menghadapi PRN di enam negeri yang bakal diadakan dalam beberapa bulan lagi.

“Saya yakin sebahagian besar yang telah menyokong kita dalam PRU dulu di kalangan pengundi-pengundi terutama pengundi-pengundi Melayu akan terus menyokong kita.

“Tapi dengan pembekuan akaun kita ini… siapa saja menghadapi masalah sebegini akan menghadapi masalah besar. Lebih-lebih lagi parti kita ini parti yang tidak berduit. Parti kita parti orang miskin.

“Kalau asas tindakan yang diambil oleh pihak SPRM ialah kerana ada tuduhan… yang saya baca… kerana RM600 bilion dulu sebahagian masuk dalam akaun Bersatu. Itu satu fitnah. Saya fikir bila pegawai (SPRM) tengok akaun itu dia akan ketawa.

“Satu sen pun tak masuk akaun Bersatu. Lepas itu dengar dah kurang RM45 bilion saja… konon komisen… tak ada juga. Saya cakap ni ikhlas pasal saya jaga parti dan saya tahu kedudukannya.

“(Lepas itu) kata RM300 juta pula… pun tak ada. Jadi kalau itulah asas tindakan dan saya fikir sampai sekarang ni tak ada… perkara itu adalah fitnah dan kita berharap SPRM akan menarik balik pembekuan itu,” katanya pada sidang media selepas hadir pada majlis kesyukuran Ahli Parlimen Putrajaya Datuk Dr Radzi Jidin di Putrajaya, hari ini (11 Februari 2023).

Muhyiddin yang juga bekas Perdana Menteri yakin SPRM profesional dalam menjalankan tugas mereka dan Bersatu katanya telah menghantar surat kepada Ketua Pesuruhjaya SPRM Tan Sri Azam Baki meminta mereka membuat keputusan segera.

“Saya yakin bahawa SPRM adalah badan profesional. Dia takkan tunduk pada tekanan mana-mana pihak. Baik parti pemerintah ke siapa saja. Pasal yang ada di hadapan ini itulah maklumat. Dengan tak ada penyelewengan, akaun diaudit. Lengkap… semua tak ada apa-apa.

“Bagi saya SPRM tidak harus melanjutkan pembekuan ni… kerana saya nak tentukan supaya di PRN enam buah negeri itu kita meraih sokongan yang besar daripada pengundi-pengundi kita semua, dan kita boleh mencapai kemenangan,” katanya menjelaskan bahawa PN akan bertanding semua kerusi dalam PRN itu.

Menurutnya walaupun tidak banyak peruntukan untuk digunakan dalam menghadapi PRN itu, persiapan tetap dilakukan dan beliau yakin PN akan mencapai kemenangan, termasuk di negeri ditadbir Pakatan Harapan (PH).

“Saya yakin kita boleh menang tiga buah negeri yang lain (diperintah PH) disebabkan perubahan besar yang berlaku pada hari ini, termasuk sikap pengundi yang melihat ketidakupayaan kerajaan hari ini menguruskan masalah-masalah utama rakyat.

“Saya kira negeri yang bukan kita kuasai pun kita boleh tembusinya,” kata beliau merujuk kepada Pulau Pinang, Selangor dan Negeri Sembilan yang sekarang ini ditadbir PH.


Fitnah: Mahkamah perintah MP DAP Kepong bayar ganti rugi RM2 juta

Mahkamah Tinggi Kuala Lumpur memerintahkan Ahli Parlimen (MP) DAP Kepong, Lim Lip Eng membayar ganti rugi berjumlah RM2 juta kepada sebuah firma e-dagang MonSpace (M) Sdn Bhd dan pengasasnya, Datuk Seri Jessie Lai.

Hakim Datuk Akhtar Tahir membuat keputusan itu hari ini (16 Mac 2023) selepas mendapati Lip Eng bertanggungjawab memfitnah Lai dan MonSpace yang bertindak selaku plaintif pertama dan kedua dalam tuntutan saman difailkan mereka.

Lai dan MonSpace memfailkan saman terhadap Lip Eng (defendan) pada Jun 2019, kerana mendakwa defendan mengeluarkan kenyataan fitnah yang diterbitkan dalam akhbar berbahasa Inggeris dan Cina bahawa mereka menjalankan perniagaan haram dan menipu pelabur dari negara China.

Lai berkata, Lip Eng membuat kenyataan itu pada Mei 2017 dan November 2018 apabila beliau membawa sekumpulan individu, yang dikatakan pelabur MonSpace, ke pejabat Lai dan kemudiannya membuat laporan polis terhadapnya, menurut laporan media.

Beliau mendakwa kenyataan itu memberi tekanan kepada pihak berkuasa, termasuk polis, Bank Negara Malaysia (BNM) dan Kementerian Perdagangan Dalam Negeri dan Hal Ehwal Pengguna (KPDNHEP), untuk mengambil tindakan terhadapnya.

Dalam penghakimannya hari ini, Akhtar memerintahkan Lip Eng membayar ganti rugi sebanyak RM500,000 kepada Jesse dan RM1 juta kepada MonSpace serta ganti rugi teruk berjumlah RM500,000 kepada kedua-dua plaintif.

Hakim juga memerintahkan Lip Eng mengemukakan permohonan maaf secara terbuka kepada kedua-dua plaintif dalam akhbar vernakular dan media sosial dalam tempoh tujuh hari selepas penghakiman.

Dalam penghakiman ringkasnya melalui prosiding secara online, Akhtar berkata, mahkamah mendapati Jesse dan MonSpace membuktikan tuntutan mereka terhadap Lip Eng dan berhak untuk mendapatkan permohonan maaf serta ganti rugi.

Hakim itu berkata, Lip Eng tidak menafikan membuat kenyataan itu yang secara jelas ditujukan kepada kedua-defendan dan membayangkan mereka merasuah pegawai kanan kerajaan dan menjalankan aktiviti haram serta menipu pelabur China.

Beliau berkata, kenyataan itu jelas mencemarkan nama baik plaintif dan menjatuhkan reputasi mereka.


Data disebut PMX termasuk calon SPM mendaftar satu mata pelajaran: Hui Ying

Timbalan Menteri Pendidikan, Lim Hui Ying mengesahkan data 30,000 orang pelajar tidak menduduki peperiksaan SPM dipetik Datuk Seri Anwar Ibrahim adalah tidak salah.

Hui Ying berkata jumlah pelajar tidak menduduki SPM adalah seramai 29,663 daripada 388,832 pada 2022 dan menjelaskan data disebut PMX adalah termasuk calon yang berdaftar mengambil satu mata pelajaran.

“Tiada percanggahan angka yang disebut Perdana Menteri, Datuk Seri Anwar Ibrahim kerana ia menyenaraikan jumlah keseluruhan yang tidak mengambil peperiksaan termasuk calon mendaftar satu mata pelajaran sahaja.

“Apa yang dinyatakan bekas Menteri Pendidikan (Datuk Dr Radzi Jidin) mengenai hanya 14,858 atau 3.8 peratus calon tidak hadir peperiksaan adalah mereka berdaftar mengambil enam mata pelajaran termasuk calon persendirian,” katanya pada sidang Dewan Rakyat pada Khamis.

Beliau berkata demikian bagi menjawab soalan tambahan Roslan Hashim (PN-Kulim-Bandar Baharu) yang ingin mengetahui percanggahan angka keciciran pelajar yang menduduki SPM 2022 yang disenaraikan Anwar dan Radzi.

Semalam, Ahli Parlimen Putrajaya Datuk Dr Radzi Jidin mendakwa kenyataan Anwar mengenai 30,000 pelajar tidak menduduki SPM pada 2022 bercanggah dengan jumlah yang dilaporkan Menteri Pendidikan, Fadhlina Sidek.

Reaksi balas Radzi itu dibuat sebagai respon terhadap kenyataan Anwar semasa dalam satu program di UKM pada 13 Jun yang mendakwa 30,000 calon SPM tidak menduduki peperiksaan dan mendakwa bekas Menteri Pendidikan itu tidak memantau isu tersebut.

“Yang kedua Perdana Menteri berkata Menteri Pendidikan pada waktu itu tidak pantau anak-anak yang ambil periksa.

“Dan hanya Fadhlina (Menteri Pendidikan Fadhlina Sidek) bila masuk, dia bongkar. Bunyinya macam Perdana Menteri nak kenakan saya sepertimana yang disebut dalam laporan media tadi,” katanya pada sidang media semalam.

Jelasnya lagi, peperiksaan SPM sebenar bermula pada Februari sehingga Mac 2023 dan bukan sewaktu beliau menjadi Menteri Pendidikan.

“Peperiksaan bertulis SPM ini bermula pada 20 Februari hingga Mac dan sebelum itu peperiksaan amali.

“Peperiksaan ini berlaku bukan waktu saya, jadi macam mana saya nak pantau,” katanya lagi.

Radzi membidas Anwar supaya tidak bermain politik dalam isu pendidikan dan menggesanya membetulkan fakta sebelum membuat tuduhan terhadapnya.

“Sebab itu saya kata dalam konteks ini, kalau dah bermula nak politikkan situasi politik ini, kita boleh main politik.

“I can do this. Saya boleh main politik, boleh sentuh. Hari-hari berbagai perkara berkaitan dengan politik dalam pendidikan,” ujarnya lagi.


Polis rakam keterangan suspek dakwa pelajar maut selepas vaksin

Polis merakam percakapan beberapa individu termasuk seorang suspek yang terlibat berhubung dakwaan dua pelajar Sekolah Menengah Kebangsaan Tasek Damai yang meninggal dunia selepas divaksinasi.

Ketua Polis Perak Datuk Mior Faridalathrash Wahid berkata suspek wanita berusia 39 tahun itu telah dirakam percakapannya di Ibu Pejabat Polis Daerah Klang Selatan, semalam. Terdahulu, satu rakaman video berhubung dakwaan tersebut tular menerusi media sosial, baru-baru ini.

“Kami telah merakam percakapan semua yang terlibat dalam kes ini iaitu pengarah kesihatan Ulu Kinta, pengetua sekolah berkenaan, pegawai perubatan yang merawat pelajar terbabit, keluarga pelajar tersebut serta saksi yang berada bersama suspek semasa membuat kenyataan di dalam video yang tular.

“Semasa rakaman percakapan diambil ke atas suspek, beliau mengaku ada membuat kenyataan di dalam video yang tular tersebut,” katanya lapor Bernama.

Terdahulu, Mior melakukan pemantauan prosedur operasi standard (SOP) Fasa Dua Pelan Pemulihan Negara (PPN) di Sekolah Menengah Kebangsaan (SMK) St Michael hari ini.

Mior Faridalthrash berkata kertas siasatan telah dibuka dan kes disiasat mengikut Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan dan Seksyen 505(b) kanun sama kerana menyebabkan ketakutan atau kegentaran awam atau kepada mana-mana golongan awam.x

Menurutnya kertas siasatan akan dirujuk kepada Pengarah Pendakwaan Negeri untuk melakukan pendakwaan terhadap suspek.

Pada 29 Sept lepas, Mior Faridalathrash berkata dakwaan dua pelajar SMK Tasek Damai di sini meninggal dunia akibat vaksin COVID-19 menerusi rakaman video yang tular adalah tidak benar.

Menurutnya hasil semakan mendapati dua pelajar sekolah berkenaan dilaporkan meninggal dunia sebelum Program Imunisasi COVID-19 Kebangsaan (PICK) Remaja yang bermula pada 20 Sept lepas di negeri ini.

“Seorang pelajar perempuan meninggal dunia disebabkan positif COVID-19 pada 18 Julai manakala seorang lagi pelajar lelaki meninggal dunia akibat sakit jantung pada 17 Sept lepas,” katanya.


Anwar langsung tak diberi kredit selepas UMNO kembali berkuasa

Datuk Seri Anwar Ibrahim langsung tidak diberikan kredit oleh anak muridnya yang juga Presiden UMNO, Datuk Seri Ahmad Zahid Hamidi selepas parti itu kembali berkuasa di Putrajaya.

Sebaliknya Zahid menyifatkan kejayaan UMNO dapat menjadi dominan dalam kerajaan adalah disebabkan langkah dan usaha yang diambilnya sejak awal-awal lagi, malah rancangan untuk mengembalikan kuasa kepada parti itu bermula sejak tiga tahun lalu.

“Kita sentiasa bersedia memimpin kerajaan sekiranya apa-apa terjadi kepada kerajaan sekarang. Itu antara kandungan ucapan saya pada Perhimpunan Agung UMNO kira-kira tiga tahun yang lalu.

“Perhimpunan Agung UMNO 2018 yang diadakan selepas kita tewas Pilihan Raya Umum Ke-14 angkara fitnah. Apa yang dinyatakan Presiden UMNO pada hari tersebut telah pun dijadikan kenyataan pada hari ini,” katanya dalam kenyataan di Facebook hari ini.

Realitinya, kejayaan UMNO kembali berkuasa di Putrajaya adalah disebabkan kerjasama Anwar yang bekerjasama dengan Zahid, namun yang berlaku sebaliknya apabila Ketua Pembangkang itu ditipu dan gagal menjadi Perdana Menteri Ke-9.

Zahid juga yakin UMNO akan menjadi lebih kuat selepas ini dalam mendepani Pilihan Raya Umum Ke-15 (PRU-15) yang akan dijalankan sebaik krisis kesihatan negara kembali reda.

“Jika kita berjaya mendepani landskap politik hari ini kita akan kembali kukuh. ‘We are the better option’. Kitalah pilihan terbaik untuk kembali menjadi kerajaan sebelum atau selepas PRU-15.

“Maka itu perjuangan UMNO seterusnya. PRU-15 yang bakal diadakan selepas pandemik terkawal matlamat yang sebenar,” katanya lagi.

Semalam, Naib Presiden UMNO, Datuk Seri Ismail Sabri Yaakob mengangkat sumpah sebagai PM-9 menggantikan Tan Sri Muhyiddin Yassin.

Muhyiddin melepaskan jawatan sebagai PM selepas hilang majoriti apabila 15 Ahli Parlimen UMNO termasuk Zahid menarik sokongan terhadapnya.

Percaturan itu menyaksikan Ismail Sabri diangkat sebagai PM bagi memimpin kerajaan.


RoS tiada alasan tak luluskan penangguhan pemilihan UMNO, kata Mat Maslan

Jabatan Pendaftaran Pertubuhan (RoS) tiada alasan untuk tidak meluluskan permohonan UMNO untuk menangguhkan pemilihan parti itu memandangkan MCA sebelum ini juga berjaya mendapat kelulusan sama, kata Datuk Seri Ahmad Maslan.

“Kalau kita lihat MCA sudah buat benda sama, ini bukan perkara baharu. Ini bukan kali pertama permohonan ini dibuat mana-mana parti. Permohonan pindaan perlembagaan yang seperti itu sudah diluluskan untuk MCA pada 2021.

“Jadi tidak perlu ROS menunggu lama untuk UMNO, sebab dia boleh merujuk apa yang mereka sudah luluskan kepada MCA. Tapi kita memahami, kita perlu juga menunggu kelulusan ROS,” kata Setiausaha Agung UMNO itu, semalam.

Menurutnya UMNO akan mengemukakan cadangan tarikh mengadakan pemilihan parti itu kepada RoS 17 Mei ini setelah selesai Perhimpunan Agung Khas, Ahad ini.

Ahmad mengesahkan menerima surat daripada RoS yang bertanyakan tarikh UMNO akan mengadakan pemilihannya.

“Saya jawab, akan memaklumkan kepada ROS pada 17 Mei ini kerana pada 15 Mei kita menjangkakan keputusan ialah menerima pindaan (perlembagaan UMNO) itu,” katanya.

Katanya, pasukan peguam UMNO akan membantu menyiapkan segala dokumen diperlukan termasuk berkaitan keputusan perhimpunan khas, untuk dikemukakan kepada RoS.

“Kita maklum 16 Mei ini adalah cuti umum Hari Wesak. Kalau tak 16 Mei kita beritahu RoS berhubung tarikh pemilihan parti,” katanya.

Ahmad sebelum ini menjelaskan, usul meminda Perlembagaan UMNO supaya pemilihan parti diadakan enam bulan selepas Pilihan Raya Umum Ke-15 (PRU-15), dijangka diluluskan dengan mudah pada perhimpunan khas itu.

Katanya, kira-kira 2,400 perwakilan dari 2,600 perwakilan yang layak sudah mengesahkan kehadiran Ahad ini, sekali gus melepasi syarat kehadiran dua pertiga perwakilan dalam perhimpunan Ahad ini.

Beliau juga menolak dakwaan bahawa Majlis Tertinggi (MT) ketika ini tidak boleh berfungsi dengan sempurna termasuk untuk memanggil perhimpunan khas memandangkan UMNO kini berada dalam tempoh 18 bulan penangguhan parti.

“Tidak ada dalam perlembagaan UMNO peruntukan melanjutkan 18 bulan (pemilihan parti) tidak boleh buat pindaan perlembagaan, tidak ada.

“Dalam tempoh 18 bulan ini, kita berfungsi sebagai parti yang sah termasuk penjawatnya dan boleh melakukan apa saja yang sesuai untuk parti,” katanya turut menjelaskan pindaan itu akan memberi pilihan kepada UMNO membuat pemilihan parti iaitu dalam tempoh lanjutan 18 bulan atau enam bulan selepas PRU.


PKR umum 72 calon Parlimen, isteri Anwar bertukar tanding Bandar Tun Razak

PKR malam ini (28 Oktober 2022) mengumumkan 72 calonnya yang akan bertanding dalam Pilihan Raya Umum Ke-15 (PRU-15) pada 19 November ini.

Isteri Presiden PKR, Datuk Seri Wan Azizah Wan Ismail mengikut jejak suaminya, Datuk Seri Anwar Ibrahim apabila bertukar kawasan Parlimen dengan memilih Bandar Tun Razak sebagai kerusi yang bakal ditandinginya pada PRU-15 ini.

Seperti disebut-sebut, Menteri Besar Selangor Datuk Seri Amiruddin Shari diletak bertanding di kerusi Parlimen Gombak, untuk berhadapan penyandangnya yang juga calon Perikatan Nasional (PN) Datuk Seri Mohamed Azmin Ali.

Menteri Besar Negeri Sembilan Datuk Seri Aminuddin Harun pula diletakkan di kerusi Parlimen yang dimenangi Presiden PKR Datuk Seri Anwar Ibrahim, Port Dickson.

Bekas Menteri Pendidikan zaman Pakatan Harapan (PH) Maszlee Malik pula akan mempertahankan kerusi dimenanginya pada PRU-14 di Simpang Renggam.

Sementara itu, Iskandar Shah Abdul Rahman dicalonkan bertanding di kerusi Parlimen Pagoh berhadapan sengan penyandangnya yang juga Pengerusi Perikatan Nasional (PN), Tan Sri Muhyiddin Yassin.

Berikut adalah senarai calon PKR yang diumumkan malam tadi:


Lebuh raya ke utara dan selatan dipenuhi kenderaan, aliran trafik perlahan

Aliran trafik di beberapa lebuh raya serta jalan utama menuju ke utara dan selatan, bergerak perlahan malam ini berikutan masih ramai yang mengambil kesempatan pulang ke kampung sempena Aidilfitri hari ini.

Tinjauan di Twitter Lembaga Lebuhraya Malaysia (LLM) setakat 10 malam ini mendapati, aliran trafik perlahan di laluan Simpang Pulai ke Ipoh (Selatan), menurut laporan Bernama.

Selain itu, aliran trafik juga perlahan di laluan dari Sedenak ke Hentian Sebelah Kulai arah selatan, dengan jangkaan kelewatan masa perjalanan.

Sementara itu, maklumat awal LLM memaklumkan terdapat kemalangan melibatkan sebuah kereta di Kilometer 20 arah barat dari Batu Kawan ke Batu Maung, pada pukul 9.47 malam tadi.

Orang ramai boleh mendapatkan maklumat trafik terkini menerusi talian bebas tol Plusline di 1-800-88-0000 dan laman Twitter di www.twitter.com/plustrafik atau talian LLM di 1-800-88-7752 serta laman Twitter di www.twitter.com/LLMinfotrafik.


Ketua Polis Jepun letak jawatan kerana gagal halang pembunuhan Abe

Ketua Agensi Polis Jepun Itaru Nakamura pada Khamis mengumumkan hasratnya untuk berundur susulan penerbitan semakan salah urus keselamatan yang membawa kepada pembunuhan bekas Perdana Menteri Jepun Shinzo Abe pada Julai, lapor Sputnik.

“Agensi Polis Negara percaya pelaksanaan langkah-langkah secara berterusan perlu dilaksanakan berdasarkan keperluan keselamatan baharu di bawah sistem baharu, untuk mengelak kejadian seperti itu berulang lagi. Hari ini, saya menyampaikan kepada Suruhanjaya Keselamatan Awam Kebangsaan hasrat saya untuk meletakkan jawatan, dalam usaha untuk merombak hal ehwal kakitangan,” kata Nakamura semasa sidang media yang disiarkan oleh media Jepun.

Peletakan jawatannya dijangka diluluskan dalam mesyuarat kabinet pada Jumaat.

Sementara itu, Ketua Polis Wilayah Nara Onizuka Tomoaki, tempat pembunuhan itu berlaku, turut mengumumkan hasratnya untuk meletak jawatan pada Khamis, kata penyiar Jepun NHK.

Penilaian semula langkah-langkah keselamatan oleh agensi polis selepas serangan itu mendapati kelemahan dalam rancangan keselamatan, serta bukti arahan yang tidak mencukupi, perkongsian maklumat di tempat kejadian, dan, terutamanya, kegagalan polis untuk menyedari suspek menghampiri Abe, kata penyiar itu.

Kerajaan Jepun berazam untuk mengkaji semula langkah-langkah keselamatan untuk pegawai tinggi dan tokoh terkemuka dan mengukuhkan kerjasama dengan pasukan polis wilayah, yang akan menjadi langkah pertama dalam menambah baik protokol keselamatan Jepun dalam tempoh 30 tahun, menurut laporan itu.

Abe, 67, ditembak pada 8 Julai di bandar Nara, Jepun semasa berucap dalam kempen pilihan raya. Pembunuhnya, Tetsuya Yamagami, mendekati ahli politik itu dari belakang dan melepaskan dua das tembakan dari jarak kira-kira 10 meter (33 kaki). Menurut polis, Abe yang dikejarkan ke hospital dalam keadaan kritikal, disahkan meninggal dunia pada hari yang sama di Hospital Universiti Perubatan.

Upacara pengebumian dan pembakaran mayatnya diadakan pada 12 Julai.

Pengebumian Negara Abe dijadualkan pada 27 September yang akan menjadi pengebumian negara kedua untuk bekas perdana menteri sejak Perang Dunia II. Pengebumian pertama diadakan pada 1967 untuk Shigeru Yoshida.


PKP 3.0: Sekatan sektor ekonomi, sosial diperketatkan lagi

Sidang Khas Majlis Keselamatan Negara (MKN) hari ini bersetuju memperketatkan lagi pelaksanaan Perintah Kawalan Pergerakan (PKP) 3.0 yang sedang berkuat kuasa dengan penambahan sekatan yang lebih ketat ke atas sektor ekonomi dan sosial.

Pejabat Perdana Menteri dalam satu kenyataan memaklumkan perincian mengenai sekatan tambahan ini akan diumumkan dalam sidang media Menteri Kanan Pertahanan pada 22 Mei 2021.

“Prosedur Operasi Standard (SOP) bagi PKP 3.0 telah diperketatkan termasuk larangan rentas negeri dan daerah serta sekatan bagi aktiviti sosial, sukan dan rekreasi serta persidangan dan mesyuarat secara bersemuka.

“Namun begitu, penularan dalam komuniti yang semakin meningkat dan kewujudan varian baharu yang lebih agresif dengan kadar kebolehjangkitan yang tinggi menyebabkan usaha untuk melandaikan lengkung jangkitan mengambil masa yang lebih panjang.

“Mengambil kira perbincangan dan penelitian dalam Sidang Khas pada hari ini, mesyuarat sebulat suara bersetuju mengetatkan lagi pelaksanaan PKP 3.0,” katanya.

Terdahulu, satu sidang Khas Majlis Keselamatan Negara (MKN): Pengurusan Covid-19 berlangsung pada petang tadi yang dipengerusikan oleh Perdana Menteri Tan Sri Muhyiddin Yassin telah membincangkan secara mendalam situasi semasa penularan jangkitan Covid-19.

Mesyuarat meneliti pembentangan Kementerian Kesihatan Malaysia (KKM) berhubung status terkini kes Covid-19 termasuk kadar kebolehjangkitan, kapasiti kesihatan setiap negeri dan cadangan tindakan bagi mengawal penularan jangkitan Covid-19.

PKP 3.0 sedang berkuat kuasa untuk tempoh empat minggu bermula 12 Mei 2021.

Sebelum ini KKM memaklumkan sistem kesihatan negara sekarang ini berada dalam tekanan hebat susulan peningkatan jangkitan Covid-10, tatkala gelombang ketiga terus mengganas di beberapa negeri.

Hari ini, Kementerian Kesihatan Malaysia (KKM) melaporkan 6,493 kes baharu dicatatkan dalam tempoh 24 jam lalu sehingga 12 tengah hari tadi, menjadikan kumulatif kes di Malaysia meningkat kepada 498,795.


Jenayah siber 3 tahun tinggi: Lesen khas perniagaan dalam talian dikaji

Ketika penipuan siber berapa pada tahap tertinggi sepanjang masa, kerajaan dilaporkan sedang meneliti undang-undang yang komprehensif untuk meletakkan perniagaan dalam talian di bawah kawalan ketat.

Susulan itu sebuah pasukan petugas khas dilapor sedang menjalankan kajian semula bagi membuka laluan kepada mekanisme pelesenan baharu, dengan peraturan sedia ada dipinda.

Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid, yang mendedahkan perkara itu, berkata kementerian sedang mempertimbangkan lesen khas untuk perniagaan dalam talian bagi melindungi pengguna daripada penipuan.

“Perniagaan dalam talian dan transaksi digital menjadi trend. Adalah penting untuk memastikan transaksi digital dan perniagaan dalam talian di platform seperti pasaran, media sosial, laman web dan aplikasi beli-belah adalah kondusif dan selamat selain mesra pengguna.

“Kami juga merancang untuk meminda peraturan sedia ada untuk membolehkan mekanisme pelesenan baharu,” katanya menurut TheStar.

Rosol berkata kementerian akan mengkaji model yang digunakan oleh negara seperti Amerika Syarikat, China, Singapura dan Arab Saudi untuk memantau perniagaan dalam talian.

“Kementerian sedang melibatkan penyedia platform dalam talian, persatuan pengguna dan penjual, ahli akademik dan pakar ekonomi bagi memastikan setiap aspek, termasuk perlindungan dan penguatkuasaan pengguna dan penjual, dapat dilaksanakan dengan berkesan,” katanya, sambil menambah bahawa cadangan lesen khas itu telah setakat ini mendapat maklum balas positif.

Ahli Parlimen Hulu Terengganu itu berkata semakan berkenaan penting kerana kementerian mencatatkan aduan tertinggi berhubung penipuan melibatkan transaksi dalam talian selama tiga tahun berturut-turut.

Ini menunjukkan keperluan untuk penguatkuasaan dan perundangan yang lebih ketat untuk menjaga kepentingan pengguna dan juga peniaga, tambahnya.

“Untuk rekod, daripada jumlah 34,681 aduan pada 2020, 11,511 adalah mengenai transaksi dalam talian. Pada 2021, daripada 27,469 laporan diterima, 11,463 adalah berkaitan dengan transaksi dalam talian.

“Setakat tahun ini, 15,957 aduan telah diterima dengan 4,760 aduan berkaitan transaksi dalam talian,” katanya.

Sementara menunggu undang-undang baharu, Rosol berkata anggota penguat kuasa akan bertindak keras terhadap penipu dalam talian yang menggunakan sepenuhnya undang-undang sedia ada.

Beliau berkata Seksyen 2 Akta Pendaftaran Perniagaan 1956 mewajibkan setiap perniagaan dalam talian didaftarkan dengan Suruhanjaya Syarikat Malaysia, dengan pesalah berdepan hukuman penjara dua tahun atau denda RM50,000, atau kedua-duanya sekali.

Di bawah akta tersebut, adalah wajib bagi peniaga dalam talian untuk memaparkan nama individu/perniagaan atau syarikat; nombor pendaftaran perniagaan; e-mel, nombor telefon atau alamat perniagaan, perihal utama barangan atau perkhidmatan yang ditawarkan, harga penuh termasuk bayaran penghantaran, pengangkutan, cukai dan kos lain; terma dan syarat serta anggaran masa penghantaran.

Mereka yang gagal mempamerkan butiran ini menghadapi pendakwaan di bawah Peraturan Perlindungan Pengguna 2012 (Transaksi Perdagangan Elektronik).

Rosol berkata pesalah kali pertama berdepan denda maksimum sehingga RM50,000 atau penjara tidak lebih tiga tahun atau kedua-duanya sekali, dengan entiti perniagaan berdepan denda maksimum dua kali ganda.

Individu yang melakukan kesalahan kedua atau lebih boleh didenda maksimum RM100,000 atau penjara tidak lebih lima tahun atau kedua-duanya, dengan denda RM200,000 untuk perniagaan.

Rosol berkata kementerian juga menjalankan program advokasi dan pendidikan untuk pengguna berkongsi petua dan kaedah bagi mengelak mereka daripada terjerumus dalam penipuan dalam talian.


Bukan saya tapi ketua kerajaan, Rais jawab cadangan nama diberi gelaran ‘Tan Sri’

Cadangan senarai nama untuk penganugerahan gelaran “Tan Sri” dibuat oleh ketua kerajaan, kata Tan Sri Dr. Rais Yatim yang menafikan dirinya sebagai pencadang diberi gelaran kepada Lim Kit Siang.

Yang Dipertua Dewan Negara itu berkata pencalonan untuk menerima anugerah itu bukan daripada beliau, sebaliknya dicadangkan oleh Perdana Menteri, Datuk Seri Anwar Ibrahim yang juga merupakan ketua kerajaan campuran ketika ini.

“Raja ada kuasa tolak, tapi baginda tak tolak kerana PMX bentang rekod khidmatnya (Kit Siang).

“Bukan tak tahu, kini jadi pembangkang ada markah tinggi diberi kerajaan. Yang beri bintang PMS dan lain-lain ialah kerajaan. Ketua kerajaan ialah Anwar Ibrahim bukan pihak lain seperti Rais Yatim,” katanya menerusi hantaran di akaun Facebooknya hari ini.

Menurut Rais lagi, sekiranya beliau Perdana Menteri ke-10 bolehlah membuat cadangan seperti itu.

“Sibuk betul fasal Kit Siang dapat (anugerah) Tan Sri. Ada pula yang anotasi itu Rais Yatim punya syor. Wah! berkuasa betul anak Jolobu ni yo. Hi..hi,” katanya lagi..

Semalam, media melaporkan, Kit Siang dan bekas Mursyidul Am PAS, Allahyarham Nik Abdul Aziz Nik Mat antara 839 penerima Darjah Kebesaran, Bintang dan Pingat Persekutuan 2023 sempena Hari Keputeraan rasmi Yang di-Pertuan Agong.

Nik Aziz dan Kit Siang dianugerahkan PSM, anugerah persekutuan kedua tertinggi yang membawa gelaran Tan Sri dan mereka adalah antara 26 individu yang menerima anugerah itu tahun ini.

Menurut Dr. Rais, dalam hal itu, beliau terus dipersalahkan kerana dituduh membuat cadangan agar bekas Pengerusi DAP itu menerima pingat PSM.

“Yang benarnya saya pernah syorkan dua tahun lalu pemimpin macam Kit Siang patut diberi bintang penghormatan oleh pihak seperti Pulau Pinang sebab itu telapak kuasa DAP.

“Tapi syor itu bukan dibuat di Dewan Negara.

“Tinggal lagi Yang di-Pertuan Agong nak anugerah Kit Siang bintang Panglima Setia Mahkota itu hak baginda dengan Perdana Menterinya. Orang macam saya tak terlibat.

“Nampaknya begitu terpesong daya pemikiran beberapa pemimpin yang keletihan. Tariklah nafas dalam-dalam hamburkan kewarasan. Nganga dulu sebelum bercakap,” ujar beliau.

Beliau turut meminta pihak berkenaan meneliti senarai yang dapat PSM tahun ini yang nama penerimanya panjang berjela.

“Cuba teliti lagi, puak mana dapat lebih dan golongan mana dapat kurang. Jawab sendiri, khasnya (kepada) pimpinan UMNO,” katanya lagi.


Buat PRU-15 semasa banjir, PKR akan sumbat pemimpin UMNO masuk penjara

Jika UMNO membuat keputusan untuk mengadakan pilihan raya umum ke-15 (PRU-15) secara tergesa-gesa semasa rakyat sedang berdepan kesusahan bencana banjir, PKR berjanji akan menyumbat semua pemimpin mereka ke dalam penjara selepas itu.

Timbalan Presiden PKR, Rafizi Ramli berkata tindakan mengadakan PRU-15 semasa rakyat bergelut dengan bencana banjir hanya akan menyusahkan rakyat dan sekiranya diteruskan juga beliau memberi amaran pemimpin UMNO terpalit kes mahkamah akan disumbat ke penjara jika mereka memenangi pilihan raya nanti.

“Kalau kamu berani panggil pilihan raya masa banjir, kamu panggil.

“Insyaallah kita sumbat semua dalam penjara lepas kami menang. Kita ada masalah besar. Masalah banjir ni satu hal. Jangan ambil mudah soal banjir,” katanya semasa ceramah mega di Taman Melawati semalam.

Spekulasi mengatakan Perdana Menteri Datuk Seri Ismail Sabri Yaakob mnugkin membubarkan Parlimen pada bulan Oktober ini, malah tarikh pembentangan Bajet 2023 juga sudah diawalkan tidak seperti kebiasaan.

Untuk rekod, Datuk Seri Najib Razak juga sudah dihukum penjara 12 tahun ekoran sabitan kes rasuahnya dalam SRC International Sdn Bhd sebelum ini.

Dalam pada itu, Rafizi membayangkan sekiranya UMNO masih berdegil untuk meneruskan PRU-15 tanpa menghiraukan kesusahan rakyat, berkemungkinan nasib sama menimpa Parti Republikan dalam pilihan raya Amerika Syarikat (AS) pada 2008 akan berulang kepada mereka.

Rafizi berkata, ini menyebabkan Republikan berpuas hati dengan kejayaan mereka menjelang pemilihan presiden AS 2008.

Bagaimanapun, katanya, mereka lupa tahun terakhir presiden Bush itu menyaksikan selatan Amerika dilanda banjir yang tidak pernah berlaku sebelum itu akibat Taufan Katrina.

“Republikan kalah 2008 masa Obama menang adalah kerana rakyat Amerika ni tengok masa orang susah, tenggelam rumah, kamu dengan kuasa kamu sibuk dengan pilihan raya lalu mereka dihukum.

“Saya nak beritahu kepada rakyat Malaysia, kepada PM Ismail Sabri, kepada orang Umno.

“Lagi lama kamu (UMNO) ratib nak masuk pilihan raya, lagi dekat kita nak masuk tengkujuh, lagi besar peluang PKR untuk menang dalam pilihan raya,” katanya lagi.

Menurut Rafizi, jika tidak dapat dihalang PRU-15 terus diadakan oleh UMNO, parti perlu menumpukan kepada usaha membantu rakyat yang terkesan akibat bencana banjir dan bukan masanya untuk berpolitik.

“Banjir tak selesai sampai sekarang. Saya akan bagitau (Presiden PKR) Anwar (Datuk Seri Anwar Ibrahim) kalau dia jadi PM ini masa bukan nak berpolitik, ini masa kita gembeleng semua rakyat kita bersedia untuk hadapi yang paling buruk yang kita akan hadapi,” katanya.


India catat peningkatan semula kes Covid-19

Jumlah kes COVID-19 di India meningkat kepada 33,096,718 pada Rabu, dengan 37,875 kes baharu dilaporkan dalam tempoh 24 jam, lapor Xinhua.

Menurut data terkini kementerian kesihatan persekutuan, 369 kematian akibat wabak itu dilaporkan sejak Selasa pagi menambah jumlah keseluruhan korban kepada 441,411.

Sebilangan besar kes dan kematian baharu dilaporkan di Kerala.

Masih terdapat 391,256 kes COVID-19 aktif di negara ini meskipun terdapat penurunan 1,608 kes.

Seramai 39,111 lagi pesakit telah sembuh dan dibenarkan keluar hospital.


Kabinet PN paling tenang, bersemangat terus bekerja: Annuar Musa

Meskipun pelbagai kritikan dilemparkan tatkala kerajaan Perikatan Nasional (PN) mengambil tampuk pemerintahan, namun Kabinet PN paling tenang menjalankan tanggungjawab mereka, kata Menteri Wilayah Persekutuan, Tan Sri Annuar Musa.

Menyifatkan Kabinet PN sebagai ‘Kabinet yang bekerja’ Ahli Parlimen Ketereh itu berkata, dakwaan yang mengatakan kerajaan PN gagal disebabkan oleh anggota Kabinetnya, adalah tidak benar kerana sehingga hari ini kerajaan PN konsisten memelihara kesejahteraan rakyat dan negara.

“Kerajaan yang ada hari ini, apa pun yang orang katakan, mata yang saksikan perjalanan Kabinet dahulu dan sekarang, Kabinet ini paling tenang.

“Walaupun datang daripada luar parti yang bertelagah, tetapi dari segi bekerja sebagai satu kerajaan saya boleh katakan tiada pun satu insiden menteri berlaku pertengkaran, percanggahan pendapat dalam bentuk yang orang kata macam krisis yang kita tengok di luar,” katanya dalam program ‘Segalanya Tentang Kerajaan’ menerusi Garasi TV malam ini.

Jelasnya, meskipun Kabinet PN berfungsi dalam keadaan yang tidak ideal susulan ‘berkeceramuk’ kerana datang daripada pelbagai pemimpin parti yang tidak sehaluan sebelum ini, namun Kabinet PN ini dapat berfungsi dengan baik.

“Kabinet ini berfungsi dalam keadaan tidak ideal (kerana) sebahagian presiden parti tiada dalam Kabinet, sebahagian dilantik tak disukai oleh orang tertentu… ini kita datang dari pelbagai parti dicantum dengan majorti yang amat tipis.

“Tapi saya hendak berterus terang saya nak nyatakan walaupun begitu Kabinet ini saya tidak pernah lihat satu peristiwa ketegangan, kalau dahulu banyak berlaku pertelingkahan dalam Kabinet sehingga Perdana Menteri sendiri letak jawatan,” katanya.

Tambahnya, kerajaan PN ketika ini fokus untuk terus memastikan nyawa rakyat menjadi keutamaan tatkala pandemik Covid-19 kian mencengkam.

“Kita pada setiap Rabu mesyuarat Kabinet, kita bincang secara harmonis hanya satu matlamat kerajaan PN ialah mengatasi krisis kesihatan, ekonomi dan sebahagian isu politik dan kita sekarang buat ketetapan untuk tidak fokus mengenai politik, sebaliknya nyawa rakyat menjadi keutamaan kita,”katanya lagi.


Onn Hafiz MB Johor

Kemelut siapa bakal dilantik menjadi Menteri Besar (MB) Johor setelah Barisan Nasional (BN) menang besar Pilihan Raya Negeri (PRN) pada Sabtu lalu, berakhir apabila Sultan Johor berkenan melantik Datuk Onn Hafiz Ghazi menduduki jawatan itu.

Ahli Dewan Undangan Negeri (ADUN) Machap berusia 43 tahun itu mengangkat sumpah jawatan MB dihadapan Sultan Ibrahim Sultan Iskandar di Istana Bukit Serene jam 3 petang tadi.

Pada PRN Johor 12 Mac lalu, Onn Hafiz menang di kerusi Dewan Undangan Negeri (DUN) Machap mengalahkan tiga calon lain dengan majoriti 6,543 undi.

Dilahirkan pada 2 Mac 1979 di Simpang Renggam, Kluang, beliau adalah cicit kepada pengasas UMNO, Datuk Onn Jaafar dan melibatkan diri dalam politik sejak 2006.

Berpendidikan Ijazah Sarjana Muda Perakaunan, University of Hertfordshire, United Kingdom (UK), dan Kolej Tentera Diraja (RMC), Onn Hafiz mendirikan rumah tangga bersama Datin Sharmin Fazlina Mohd Shukor. Hasil perkahwinan dikurniakan empat cahaya mata.

Politik/Kerjaya/Perkhidmatan

Mac 2022 – Ahli Dewan Undangan Negeri (ADUN) N.26 Machap, Johor.
Mac 2020 – Ahli Exco negeri yang juga Pengerusi Jawatankuasa Pelancongan, Belia dan Sukan Negeri Johor.
9 Mei 2018 – 22 Januari 2022: ADUN N.27 Layang-Layang, Johor
2013 – 2018: Setiausaha politik kepada Menteri Pertahanan
2012 – 2018: EXCO Pemuda UMNO
2012 – 2018: Ketua Pemuda UMNO Sembrong
2008 – 2012: Naib Ketua Pemuda UMNO Sembrong
2006: Pemuda & Ahli Jawatankuasa (AJK) UMNO Sembrong.
2004 – 2012: Ketua Pegawai Eksekutif KMB Educational Service Sdn.Bhd.
2001 – 2008: Price Waterhouse Coopers (PWC).

Untuk rekod, Onn Hafiz merupakan saksi pendakwaan ke-16 dalam kes perbicaraan SRC melibatkan bekas Perdana Menteri Datuk Seri Najib Razak yang sudah dijatuhkan hukuman bersalah dan sedang rayuan peringkat akhir di Mahkamah Persekutuan ketika ini.

Dalam keterangan saksi sebelum ini, Onn Hafiz mengakui Najib mengeluarkan sejumlah RM240,000 pada 2015 untuk urusan pengendalian laman web berita Malaysian Digest.

Onn Hafiz berkata, wang berkenaan telah diberikan melalui sebuah cek kepada syarikat beliau iaitu Vital Spire Sdn Bhd, yang juga merupakan pengendali laman web berkenaan.

Sejak BN menang PRN Johor Sabtu lalu dengan memperoleh 40 daripada 56 kerusi DUN, isu siapa bakal menjadi MB ke-19, menjadi tanda tanya rakyat Johor.

Terdahulu, laporan media menyebut Presiden UMNO Datuk Seri Ahmad Zahid Hamidi telah mengemukakan akuan berkanun (SD) 38 daripada 40 ADUN Johor menyokong pencalonan  Hasni  kekal sebagai MB kepada Sultan Ibrahim pada pertemuan semalam.

Pada 4 Mac, Zahid semasa berkempen di Kota Tinggi, berkata BN telah memilih Hasni sebagai MB Johor dan akan meminta perkenan Sultan Johor untuk melantik Hasni sejurus BN memenangi pilihan raya.

Presiden UMNO itu berkata pemilihan Hasni berdasarkan prestasi beliau yang amat memberangsangkan dan memacu kemajuan kepada Johor dalam masa yang singkat.

Hasni dilantik sebagai Menteri Besar ke-18 pada 28 Feb 2020.

Beliau merupakan Menteri Besar yang ketiga dilantik selepas Pilihan Raya Umum ke-18 pada 2018 selepas Allahyarham Datuk Osman Sapian dan Datuk Dr Sahruddin Jamal.

Sebelum ini, penganalisis politik Mujibu Abd Muis berkata dengan menjadikan Hasni ‘poster boy’ BN ianya menjadi sebahagian penawaran politik kestabilan yang dijaja BN kepada pengundi.

“Perwatakan dan karakter Hasni disenangi pengundi dan di permulaan isu ini dianggap selesai, hanya tunggu BN boleh menang PRN atau tidak sahaja,” kata Pensyarah Kanan Sains Politik Fakulti Sains Pentadbiran dan Pengajian Polisi Universiti Teknologi Mara (UiTM) Negeri Sembilan itu.


Krisis PKR Negeri Sembilan: Aminuddin pecat ketua penerangan

Krisis PKR Negeri Sembilan sampai ke kemuncak hari ini apabila Pengerusi Majlis Pimpinan Negeri (MPN) yang juga Menteri Besar, Datuk Seri Aminuddin Harun memecat Ketua Penerangan PKR negeri, Yusof Tapar.

Tindakan itu diambil susulan Yusof, yang dikatakan orang kuat Presiden PKR Datuk Seri Anwar Ibrahim, mengeluarkan kenyataan media Ahad lalu yang menyatakan MPN telah hilang kepercayaan terhadap Aminuddin.

Surat pemecatan itu yang ditandatangani sendiri oleh Aminuddin menyatakan Yusof tidak lagi wajar dikekalkan jawatannya susulan perkembangan mutakhir dan kenyataan terbuka yang dibuatnya.

Memetik laporan media, Yusof mengesahkan menerima surat pemecatan berkenaan kira-kira jam 4 petang tadi menerusi serahan tangan oleh kakitangan Pejabat Menteri Besar.

Dia menyifatkan perkara itu sebagai sudah dijangka dan tidak ada masalah mengenainya.

“Saya sudah menjangkakan perkara ini dan tindakan yang akan dikenakan terhadap saya.

“Saya tidak sedih pun, malah sudah bersedia dari awal. Selepas ini saya lebih bebas untuk bercakap dan tidak mahu bersekongkol dengan orang yang boleh saya katakan telah memalukan parti.

“Namun begitu, walaupun dipecat, saya akan tetap setia kepada parti dan akan terus bersuara jika ada yang dilihat tidak betul dalam parti,” katanya, hari ini.

Yusof berkata, dia tidak kisah dengan jawatan itu dan pernah empat kali meminta untuk dipecat sebelum ini kerana tidak bersetuju dengan pentadbiran Aminuddin dalam parti.

Ahad lalu, Yusof bersama beberapa pemimpin PKR negeri mengeluarkan kenyataan bersama mengenai kepimpinan PKR Negeri Sembilan menyatakan hilang kepercayaan terhadap kepimpinan Aminuddin.

Mereka mendakwa Pengerusi MPN Negeri Sembilan itu tidak berusaha untuk merancang bagi mengukuhkan penguasaan parti bagi memastikan terus kekal mentadbir selepas Pilihan Raya Umum (PRU) akan datang.

Yusuf yang dilantik ke jawatan berkenaan sejak tiga tahun lalu berkata, pemecatan itu sepatutnya dibawa dalam mesyuarat MPN sepertimana ketika pelantikannya sebelum ini.

“Apa pun saya akur dan tiada masalah dengan pemecatan jawatan itu, namun akan tetap memberikan sokongan padu kepada Anwar,” katanya yang berada dalam parti sejak 1998.


KPDNHEP beri amaran peniaga manipulasi bekalan, harga ayam

Kementerian Perdagangan Dalam Negeri dan Hal Ehwal Pengguna (KPDNHEP) memberi amaran akan bertindak tegas terhadap mana-mana pihak, termasuk pengusaha ladang, yang cuba menganggu kestabilan bekalan untuk menaikkan harga ayam.

Timbalan Menteri KPDNHEP Datuk Rosol Wahid berkata tindakan akan diambil mengikut Akta Kawalan Bekalan 1961 sekiranya ada berlaku manipulasi bekalan untuk mengganggu kestabilan bekalan di pasaran.

Rosol berkata pegawai penguat kuasa kementerian sudah memantau dan menjalankan siasatan terperinci di ladang terbabit yang menghantar surat mengenai penutupan ladang ayam.

“Kita tidak semata-mata menerima surat daripada syarikat penternakan terbabit, sebaliknya turun padang untuk menjalankan siasatan terperinci mengenai masalah yang diutarakan.

“Pegawai pergi dan lihat sendiri malah laporan bergambar juga ada dan terbukti memang ayam berpenyakit… beratnya pula hanya sekitar satu hingga 1.2 kilogram dan tidak sesuai dibekalkan untuk pasaran tempatan,” katanya seperti dilapor Bernama.

Beliau berkata demikian kepada pemberita selepas meninjau Program Jualan Keluarga Malaysia di Kuala Berang, Terengganu hari ini.

Sebelum ini, sekumpulan kartel industri ternakan ayam dilaporkan merancang menutup ladang ternakan hari ini dan esok sebagai protes kepada kerajaan yang dikatakan lambat melakukan bayaran subsidi harga ayam sebanyak 60 sen.

Penutupan itu bukan sahaja bakal meningkatkan harga ayam di pasaran, malah pengguna juga perlu berebut untuk mendapatkan bekalan yang dicatu oleh mereka malah turut menjejaskan operasi perniagaan pembekal.

Sumber dilaporkan berkata tindakan yang didalangi sebuah persatuan dipercayai merancang melaksanakan penutupan ladang ayam selama dua hari tersebut bagi memboikot kerajaan.

Malah satu pekeliling yang dikeluarkan semalam oleh sebuah syarikat ladang ternakan di Melaka kepada pembekal memaklumkan bekalan ayam akan dihentikan pada 21 hingga 22 Mei ini atas alasan ‘masalah-masalah ayam di ladang ternakan’.

Mengulas lanjut, Rosol berkata KPDNHEP akan menghantar stok lebihan bekalan ayam yang ada di pasaran untuk negeri yang berdepan kekurangan bekalan sebagai alternatif penyelesaian jangka masa pendek.

Timbalan Menteri KPDNHEP Datuk Rosol Wahid berkata langkah itu diharap dapat meredakan keresahan pengguna berikutan kekurangan bekalan ayam di beberapa negeri akibat penutupan ladang ternakan oleh beberapa syarikat.

“Alternatif ini akan digerakkan mengikut kapasiti kemampuan KPDNHEP untuk mengenal pasti mana kawasan yang terjejas teruk. Contohnya, (jika) kekurangan berlaku di Perlis, kita akan tampung dengan lebihan ayam yang ada di Pulau Pinang.

“Sebenarnya, berdasarkan laporan yang kita terima daripada Kementerian Pertanian dan Industri Makanan, jumlah pengeluaran ayam adalah sekitar 66 juta ekor sebulan, berbanding kadar penggunaan sekitar 60 juta untuk permintaan biasa, dan untuk musim perayaan jumlah permintaan meningkat sedikit,” katanya


Blok pembangkang sambut baik peruntukan RM300 ribu, puji kerajaan

Langkah Putrajaya memberi peruntukan RM300 ribu kepada Ahli Parlimen pembangkang disambut baik Pakatan Harapan (PH) yang menyifatkan ia sebagai inisiatif terbaik untuk membantu rakyat ketika berdepan cabaran pandemik Covid-19.

Peruntukan bantuan bakul makanan yang dinaikkan daripada RM100,000 kepada RM300,000 sememangnya dapat meringankan beban rakyat yang terjejas di kawasan Parlimen masing-masing, kata Jawatankuasa Kos Sara Hidup PH.

“Kami mewakili Ahli-Ahli Parlimen Pembangkang menyambut baik bantuan bakul makanan yang dinaikkan jumlah pemberian dari RM 100,000.00 kepada RM 300,000.00 bagi setiap kawasan parlimen termasuk kalangan kawasan pembangkang.

“Kami menyarankan agar pihak kerajaan dapat menyalurkan peruntukan ini serta merta kepada semua ahli-ahli parlimen bagi untuk mengelak peristiwa terdahulu berulang kembali,” kata kenyataan bersama itu.

Untuk rekod, Putrajaya dalam satu kenyataan semalam memaklumkan peruntukan RM300 ribu tersebut sudah diagihkan kepada semua Ahli Parlimen seluruh negara untuk digunakan bagi tujuan membantu rakyat.

Jawatankuasa itu terdiri daripada sembilan Ahli Parlimen dan Ahli Dewan Undangan Negeri (ADUN) PH dan sudah mengadakan perbincangan khas berkenaan Pakej PEMULIH yang diumumkan Perdana Menteri Tan Sri Muhyiddin Yassin pada 28 Jun lalu.

Menurut jawatankuasa itu lagi, turut dicadangkan agar semua kerajaan negeri melakukan perkara yang sama dengan memberikan peruntukkan kepada semua wakil rakyat secara adil dan saksama demi mengharungi pandemik Covid-19 ketika ini dengan harapan meringankan beban rakyat secara menyeluruh.

Berhubung isu moratorium, pihak jawatankuasa juga menyokong langkah kerajaan memberikan moratorium secara automatik tanpa faedah.

“Jawatankuasa ini menilai dari perspektif rakyat keseluruhannya dan menyokong sepenunya langkah kerajaan dalam memberikan moratorium secara automatic tanpa Faedah yang jelas kepada semua golongan.

“Menteri Kewangan dan institusi Perbankan perlu sedar bahawa ini adalah sebahagian dari tanggungjawab social korporat yang mesti dilaksanakan demi kesejahteraan Rakyat Jelata,” katanya lagi.


Dos keempat beri sedikit manfaat

Dos keempat vaksin mRNA Covid-19 sedia ada mungkin hanya memberikan ‘manfaat kecil’ kepada individu dewasa yang lebih muda dan sihat, menurut kajian baru Israel yang diterbitkan pada Rabu (16 Mac 2022) dalam New England Journal of Medicine.

Penyelidikan itu dilakukan terhadap 270 pekerja kesihatan di Pusat Perubatan Sheba di Tel Aviv yang menerima suntikan penggalak kedua, sama ada vaksin Pfizer atau Moderna, empat bulan selepas mendapat tiga suntikan Pfizer.

Secara keseluruhannya, dos keempat didapati selamat, dan menambah antibodi peneutral penerima – yang menyekat virus Covid daripada menjangkiti sel – ke tahap yang setanding dengan selepas dos ketiga, sebelum tahap antibodi mula berkurangan mengikut peredaran masa.

Kajian itu dibuat setelah varian Omicron menular berleluasa di Israel, dan mendapati dos keempat tidak memberikan banyak perlindungan tambahan terhadap jangkitan, walaupun antibodi berkurangan dari semasa ke semasa dalam kalangan individu yang menerima tiga suntikan.

Mereka yang mendapat suntikan keempat Pfizer adalah 30 peratus kurang berkemungkinan mendapat jangkitan berbanding mereka yang mendapat tiga dos, manakala mereka yang mendapat Moderna adalah 18 peratus lebih kecil kemungkinannya untuk dijangkiti.

Kajian itu hanya melibatkan sebilangan kecil peserta dan bukan percubaan rawak – bermakna kesimpulannya harus ditafsirkan dengan berhati-hati – tetapi hasilnya hanya menunjukkan manfaat kecil daripada dos tambahan itu.

Perlindungan terhadap jangkitan didapati lebih baik sedikit bagi penerima dewasa bawah 40 tahun untuk dos keempat – 43 peratus untuk Pfizer dan 31 peratus untuk Moderna – berbanding individu yang menerima tiga suntikan. – Agensi


Keputusan rayuan Najib dalam kes saman terhadap AMMB diputuskan Khamis

Mahkamah Rayuan akan memutuskan pada Khamis ini sama ada membenarkan atau tidak rayuan Datuk Seri Najib Tun Razak supaya tuntutan mahkamahnya terhadap AMMB Holdings Berhad dan dua lagi berhubung dakwaan salah urus akaun banknya kembali didengar mahkamah.

Panel tiga hakim terdiri daripada Hakim Datuk Yaacob Md Sam, Datuk Hadhariah Syed Ismail dan Datuk Ahmad Zaidi Ibrahim menetapkan tarikh itu selepas mendengar hujah peguam-peguam yang mewakili bekas perdana menteri itu dan responden, menurut laporan Bernama.

“Kami memerlukan lebih banyak masa untuk mempertimbangkan hujahan. Oleh itu kami akan menangguhkan keputusan kami sehingga Khamis ini, 27 Jan,” kata Yaacob yang mengetuai panel hakim yang bersidang secara dalam talian.

Rayuan Najib yang didengar pada 2 Dis lepas, bersambung semula hari ini dengan hujahan oleh peguam Yoong Sin Min dan Benjamin John Dawson yang mewakili AMMB Holdings dan AmBank Islamic Bhd manakala hujah balas oleh peguam Tan Sri Muhammad Shafee Abdullah dan Harvinderjit Singh yang mewakii Najib.

Najib mahu mahkamah mendengar semula samannya terhadap AMMB Holdings Berhad, AmBank Islamic dan bekas pengurus perhubungan pelanggannya Joanna Yu Ging Ping.

Yu, aadalah saksi pendakwaan dalam perbicaraan kes penyelewengan RM42 juta dana SRC yang dihadapi Najib melibatkan tujuh pertuduhan.

Saman itu dibatalkan oleh Hakim Mahkamah Tinggi Kuala Lumpur Datuk Khadijah Idris pada September 2020.

Beliau memutuskan bahawa tuntutan mahkamah itu adalah penyalahgunaan proses mahkamah kerana ia merupakan “serangan” ke atas kes jenayah SRC International yang dihadapi Najib kerana dalam saman itu, mahkamah dikehendaki membuat keputusan berdasarkan pengetahuan Najib tentang wang yang dibayar ke akaunnya yang merupakan isu yang sama di hadapan mahkamah jenayah dalam kes SRC International.

Yoong berhujah bahawa Najib sepatutnya tidak dibenarkan membicarakan isu yang sama berkaitan pengetahuannya mengenai transaksi akaunnya dalam saman sivilnya yang telah diputuskan oleh hakim perbicaraan dalam kes jenayah SRC International.

Beliau berkata Najib memfailkan saman itu hanya selepas beliau disoal balas oleh pihak pendakwaan dalam prosiding jenayah SRC International dan setelah pihak pendakwaan berhujah bahawa Najib tidak pernah mengambil sebarang tindakan terhadap bank berkenaan akaunnya.

Pembelaan Najib terhadap pertuduhan SRC International adalah urus niaga berhubung dengan akaunnya dilakukan tanpa pengetahuannya dan oleh orang yang tidak dibenarkan

Yoong berkata sebelum 2016, isu berkaitan urusan dan transaksi dalam akaun Najib telah pun timbul apabila beliau disiasat oleh Suruhanjaya Pencegahan Rasuah Malaysia (SPRM) tetapi beliau tidak pernah mengambil sebarang tindakan atau membuat sebarang aduan terhadap responden (bank dan Yu).

Sementara itu, Harvinderjit Singh berhujah bahawa Mahkamah Tinggi perlu mendengar saman itu dan memberi peluang kepada Najib mendapat keadilan.

“Kes di hadapan mahkamah ini adalah satu kecuaian. Ia bukan kes untuk kita menentukan sama ada Najib tidak bersalah atau tidak,” katanya sambil menambah bahawa isu yang akan ditentukan dalam perbicaraan ialah sama ada berlaku atau tidak pelanggaran kewajipan jagaan oleh bank.

Pada 28 Julai 2020, Hakim Mahkamah Tinggi Datuk Mohd Nazlan Mohd Ghazali mensabitkan kesalahan serta menjatuhkan hukuman penjara 12 tahun dan denda RM210 juta terhadap Najib dalam kes jenayah SRC International. Mahkamah Rayuan mengekalkan keputusan hakim Mahkamah Tinggi itu pada 8 Dis tahun lepas.

Rayuan terhadap keputusan itu akan didengar di Mahkamah Persekutuan.

Dalam samannya terhadap AmBank, AMMB Holdings dan Yu, Najib mendakwa AmBank dan Yu melakukan kecuaian ketika mengendalikan akaun banknya dengan mendedahkannya kepada ahli perniagaan dalam buruan Low Taek Jho atau Jho Low.

Najib mendakwa AmBank, AMMB Holdings dan Yu, telah mendedahkan penyata bank, transaksi debit dan pengiriman wang, dan baki dana antara akaunnya kepada Low sebagai pihak ketiga, tanpa kebenaran.

Mahkamah mendengar hujah daripada peguam Datuk Dr Gurdial Singh Nijar, yang mewakili Yu pada 2 Dis.


Dakwaan P.Pinang milik Kedah, tak perlu takut kata Samsuri

Kenyataan Datuk Seri Muhammad Sanusi Md Nor yang mendakwa Pulau Pinang milik negeri Kedah tidak perlu ditakuti oleh mana-mana pihak terutama rakyat, lapor MalaysiaGazette.

Menteri Besar Terengganu, Datuk Seri Ahmad Samsuri Mokhtar berkata beliau percaya sebelum kenyataan itu dibuat secara terbuka, Menteri Besar Kedah itu sudah melakukan kajian secara menyeluruh bukan sahaja daripada aspek sejarah bahkan undang-undang.

“Saya percaya ianya banyak berkait juga dengan isu undang-undang, bukan sahaja sejarah yang perlu diterokai.

“Saya percaya Menteri Besar Kedah sudah menilai dengan sebaik mungkin apa dakwaan beliau itu.

“Jadi saya rasa ianya bukan satu isu yang perlu ditakuti oleh mana-mana,” katanya pada sidang media selepas majlis Menandatangani Memorandum Persefahaman antara KMI Healthcare dan Perbadanan Kemajuan Ekonomi Perlis (PKENPs), hari ini.

Hadir sama, Menteri Besar Perlis, Mohd Shukri Ramli; Ketua Pegawai Eksekutif KMI Healthcare, Dr Rayney Azmi Ali dan Pengurus Besar PKENPs, Norsiake Kassim.

Isnin lalu, Muhammad Sanusi menegaskan Pulau Pinang adalah di bawah hak milik Kedah yang mana ketika ini Perak dan Perlis adalah satu-satunya negeri yang mempunyai sempadan dengan negeri itu.

Muhammad Sanusi berkata sebaliknya Kedah dan Pulau Pinang tidak ada sempadan kerana Pulau Mutiara itu masih hak Kedah.


PAS tersinggung gelaran ‘3 jahanam’, Takiyuddin jawab ‘see you in GE15’

PAS mencabar UMNO bertarung pada Pilihan Raya Umum Ke-15 (PRU-15) selepas tersinggung dengan gelaran ‘tiga jahanam’ yang diberikan kepada pemimpin atasan parti itu ketika Perhimpunan Agung UMNO (PAU) baru-baru ini.

Bagaimanapun, pada masa sama parti itu juga menegaskan komited untuk terus memperkasakan Muafakat Nasional (MN) – kerjasama antara PAS dan UMNO – serta mempertahankan Perikatan Nasional (PN) – gabungan yang disertainya dengan beberapa parti, termasuk Bersatu dan Gerakan.

Setiausaha Agung PAS Datuk Seri Takiyuddin Hassan berkata parti itu sudah lali dengan pelbagai gelaran dan tuduhan dilemparkan pemimpin UMNO terhadap pemimpin PAS.

Menjawab soalan media sama ada parti itu tersinggung dengan gelaran diberikan Ketua UMNO Bahagian Pasir Puteh Datuk Zawawi Othman terhadap tiga pemimpin parti itu, Takiyuddin yang juga Ahli Parlimen Kota Bharu berkata:

“Sebelum ini banyak lagi jahaman dia kata pada kita (PAS)… kalau tiga itu tak banyak, tak apa lah, see u in General Election 15.”

Memetik laporan Awani hari ini, beliau menegaskan sudah banyak kali UMNO melemparkan perkataan tiga jahanan kepada pemimpin PAS.

Beliau berkata demikian kepada pemberita pada sidang media selepas program Keluarga Malaysia peringkat Parlimen Kota Bharu, hari ini.

Sebelum ini, Zawawi dalam ucapan pada PAU baru-baru ini menggelar tiga pemimpin PAS sebagai tiga jahanam.

Pemimpin yang dimaksudkan Zawawi itu ialah Presiden PAS, Tan Sri Abdul Hadi Awang; Menteri Besar Kedah, Datuk Seri Muhammad Sanusi Md Nor dan Timbalan Menteri Besar Kelantan, Datuk Mohd Amar Nik Abdullah.

Ketiga-tiga individu berkenaan dakwa Zawawi, sebagai bermulut jahat menyebabkan UMNO tidak boleh mengadakan kerjasama selagi individu berkenaan berada dalam PAS.

Sementara itu, Takiyuddin berkata PAS tetap komited untuk memperkasakan MN selain mempertahankan PN.

“PAS jelas masih konsisten penyatuan ummah dengan memperkasakan MN dan mempertahankan PN… kedua duanya penting untuk penyatuan ummah, tak kiralah orang kata apa,” tegas beliau.


Muhyiddin ajak rakyat doakan kesembuhan buat Dr Mahathir

Tan Sri Muhyiddin Yassin mengajak rakyat mendoakan kesembuhan kepada bekas Perdana Menteri Tun Dr Mahathir Mohamad yang kini menerima rawatan di Unit Rawatan Koronari (CCU) Institut jantung Negara (IJN) sejak tiga hari lalu.

Pengerusi Majlis Pemulihan Negara (MPN) yang juga bekas Perdana Menteri turut mendoakan kesembuhan dan diberikan kesihatan yang baik kepada Dr Mahathir.

“Marilah kita sama-sama berdoa agar urusan rawatan Tun Dr Mahathir dipermudahkan dan beliau diberi kesembuhan dan kesihatan,” katanya dalam kenyataan hari ini.

Sementara itu, Setiausaha Politik Dr Mahathir, Abu Bakar Yahya meminta orang ramai tidak terpengaruh dengan berita tidak sahih mengenai keadaan kesihatan Dr Mahathir yang sedang dirawat di IJN sejak semalam.

Beliau berkata orang ramai perlu menunggu maklumat perkembangan terkini daripada pihak yang sewajarnya terutama IJN yang mengendalikan rawatan Dr Mahathir.

“Saya tidak dapat ulas perkembangan Dr Mahathir (hari ini), disebabkan tidak berada di sana (IJN). Sebagaimana saya tegaskan, jangan dengar cerita yang bukan-bukan, sebelum ini pun IJN sudah mengeluarkan kenyataan,” katanya.

Ini kali kedua Dr Mahathir dimasukkan ke IJN dalam bulan ini selepas 7 Januari lalu apabila beliau menjalani prosedur perubatan elektif dan dibenar keluar enam hari kemudian.

Pada 16 Disember lalu, beliau turut dimasukkan ke pusat sama untuk pemeriksaan perubatan menyeluruh dan pemantauan lanjut sebelum dibenarkan keluar pada 23 Disember.

Semalam, anak perempuan Dr Mahathir, Datin Paduka Marina dalam kenyataan, memaklumkan bapanya berada di dalam keadaan stabil di IJN dan memberi tindak balas yang baik kepada rawatan.

“Sejak dua hari lalu, Tun Dr Mahathir Mohamad dirawat di IJN lanjutan prosedur elektif yang berjaya dilaksanakan pada 8 Januari lalu.

“Keadaan beliau kini stabil dan memberi tindak balas yang baik kepada rawatan. Tun Dr Siti Hasmah Mohd Ali dan keluarga memohon agar rakyat mendoakan supaya beliau segera sembuh sepenuhnya,” katanya.


Gunung berapi tertinggi di Jawa meletus, ribuan penduduk pindah

Gunung berapi Semeru di daerah Lumajang, Jawa Timur meletus pada jam 3.20 petang waktu Indonesia Barat, hari ini, menghembuskan debu setinggi kira-kira 40,000 kaki di udara.

Gunung berapi setinggi 3,676 meter itu mengakibatkan hujan dan banjir di sekitar Kampung Sumberwuluh, menyebabkan penduduk bertempiaran lari menyelamatkan diri.

Bagaimanapun, setakat ini tidak ada laporan kehilangan jiwa akibat letusan mengejut itu.

Video yang dikongsi oleh Badan Nasional Pengurusan Bencana (BNPB) Indonesia menunjukkan penduduk berlari ketika letusan dan debu menyelubungi beberapa kampung berhampiran di daerah Lumajang di wilayah Jawa Timur.

Letusan mengejut itu disertai ribut petir dan hujan, yang mendorong lahar dan serpihan membara dan membentuk lumpur tebal yang memusnahkan sekurang-kurangnya satu jambatan yang menghubungkan dua kampung utama Pronojiwo dan Candipuro, serta menghalang pemindahan, kata ketua daerah Lumajang Thoriqul Haq kepada TV Satu.

“Debu yang tebal menjadikan beberapa kampung dalam kegelapan,” kata Haq sambil menambah bahawa beberapa ratus orang telah dipindahkan ke tempat perlindungan sementara atau berlindung ke kawasan selamat yang lain.

Laporan televisyen menunjukkan orang ramai berlari panik di bawah awan dabu yang besar, muka mereka basah akibat hujan bercampur debu gunung berapi.

Gunung Berapi Semeru yang tertinggi di pulau paling padat penduduk di Indonesia, kali terakhir meletus pada Januari, tanpa melibatkan kemalangan jiwa.

Indonesia, sebuah kepulauan yang mempunyai lebih daripada 270 juta penduduk terdedah kepada gempa bumi dan aktiviti gunung berapi kerana ia terletak di sepanjang ‘Lingkaran Api Pasifik’, satu siri garisan sesar berbentuk ladam. Indonesia mempunyai kira-kira 128 gunung berapi aktif. – Agensi


Jet pejuang Hawk terhempas di Butterworth

Sebuah jet pejuang milik Tentera Udara Diraja Malaysia (TUDM) jenis Hawk disahkan terhempas lewat malam tadi di Butterworth, Pulau Pinang.

Dalam satu kenyataan Markas Tentera Udara, insiden kemalangan tersebut dilaporkan berlaku jam 10 malam di landasan Pangkalan Udara Butterworth di Pulau Pinang.

“Pihak TUDM kini sedang mengambil tindakan segera dan akan memaklumkan perkembangan semasa berhubung insiden kemalangan ini.

“Semua pihak diminta agar tidak menyebarkan sebarang spekulasi atau sebarang berita tidak sahih,” kata kenyataan itu.

Sementara itu, Menteri Pertahanan Datuk Seri Hishammuddin Hussein turut memaklumkan seorang anggota terkorban manakala seorang lagi cedera akibat insiden itu.

Hishammuddin berkata, perkara itu dimaklumkan oleh Panglima TUDM Tan Sri Ackbal Abdul samad.

“TUDM telah diarahkan segera berikan laporan lebih terperinci dan siasat punca kejadian.

“Takziah kepada keluarga anggota TUDM yang meninggal dan seorang lagi yang cedera. Amat sedih dan dukacita terima berita ini,” kata beliau dalam ciapan di Twitter.

Katanya lagi, anggota yang cedera telah dibawa ke hospital untuk rawatan segera dan pihak kementerian telah diarah untuk menyalurkan sebarang keperluan kepada kedua-dua anggota yang terlibat.